Bukedde Online - Empuliziganya kikulu mu bufumbo ng’omu ali ku kyeyo\nBy’okola okwewala ekyeyo okusattulula obufumbo...\nObwavu bwamugabisa omwana wange ew’omusajja...\nWADDE ssente omuntu asobola okuzifunira mu Uganda, kizibu kino okukikakasa abantu abamu y’ensonga lwaki buli olukya abantu beeyiwa mu ofi isi z’abo abatwala abantu ebweru ku kyeyo, basobole okugenda ebweru bayiiye obulamu.\nWabula bwe muba musazeewo omu agende ku kyeyo, waliwo ebintu ebikulu bye muteekeddwa okussaako essira n’okukkaanyaako, okwewala omukwano gwammwe n’obufumbo okusigala nga bitambula bulungi. Muteekeeko ekkomo.\nEkyeyo kirungi okugendako nga waliwo ekkomo lye mutaddewo, katugambe oba emyaka etaano nga bwe giggwaako tabiddamu.\nNaye abamu baagala n’abeera ng’atambuza ekyeyo kyenkana obulamu bwe bwonna ng’ate bw’atambuzaamu n’obufumbo. Kino kiba kizibu okutuukiriza, naddala omukazi nga y’akuba ekyeyo, kubanga abasajja batono abayinza okugumira embeera y’obwomu.\nEmpuliziganya nsonga nkulu. Mutunuulire nnyo empuliziganya okugeza musobola okuteekawo obudde naddala mu kiro mwenna bwe mubeera nga munnyuse era empuliziganya ebeere ya buli lunaku.\nNoonya omulimu ogukukkiriza okubeera ng’odda awaka mu bbanga ettonotono. Kiba kirungi n’onoonya omulimu nga gukukkiriza okudda awaka n’olaba ku bantu ba famire yo n’oddayo nga buli luvannyuma lwa myezi esatu oba etaano odda awaka.\nMubeere n’ekigendererwa. Bw’oba ogenda ku kyeyo mubeere n’ensonga enkulu lwaki ogenda ku kyeyo.\nKatugambe mwagala kugula ttaka, ssente bwe ziwera ez’ettaka ebbanga ne bweriba terinnaggwaako ng’odda awaka.\nAbaakayingira obufumbo mwewale ekyeyo. Omukwano gw’ewala gunyuma nga gumaze okuguma, noolwekyo abatandika obutandisi omukwano si kirungi kwereka omu n’agenda ku kyeyo okuggyako ng’obufumbo obukooye. Temweggyaako buvunaanyizibwa bwa baana.\nAbafumbo abasinga naddala abakyala bw’atuuka okugenda ku kyeyo ng’akwata abaana ng’abatwala ewaabwe.\nKyetaagisa bw’oba ogenda, omusajja omulekere obuvunaanyizibwa bw’abaana abeere nabo, kijja kukendeeza ku mikisa gy’okwenda.


ESSUULA Essuula 2\n1 Mu mwaka ogw'okubiri ogwa Daliyo kabaka, mu mwezi ogw'omukaaga, ku lunaku olw'omwezi olw'olubereberye, ekigambo kya Mukama ne kijjira mu Kaggayi nnabbi eri Zerubbaberi mutabani wa Seyaluryeri owessaza lya Yuda n'eri Yosuwa mutabani wa Yekozadaaki kabona asinga obukulu nga kyogera nti\n11 Ne mpita ekyanda okujja ku nsi ne ku nsozi nee ku ŋŋaano ne ku mwenge ne ku mafuta ne ku ebyo ettaka bye libala ne ku bantu ne ku nsolo ne ku mirimu gyonna egy'engalo.\n12 Awo Zerubbaberi mutabani wa Seyalutyeri ne Yosuwa mutabani wa Yekozadaaki kabona asinga obukulu wamu n'abantu botma abafisseewo ne bagondera eddoboozi lya Mukama Katonda waabwe n'ebigambo bya Kaggayi nnabbi nga Mukama Katonda waabwe bwe yamutuma; abantu ne batya mu maaso ga Mukama.\n2 Gamba nno Zerubbaberi mutabani wa Seyaluryeri owessaza lya Yuda ne Yosuwa mutabani wa Yekozadaaki kabona asinga obukulu n'abantu abafisseewo ng'oyogera nti\n3 Ani asigadde mu mmwe eyalaba ennyumba enc mu kitiibwa kyayo ekyasooka? era mugiraba mutya kaakano? nemugiraba nga teriimu ka buntu mu maaso gammwe\n9 Ekitiibwa\teky'ennyumba\teno eky'oluvannyuma kirisinga kiri ekyasooka, bw'ayogera Mukama w'eggye: era mu kifo kino mwe ndiwa emirembe, bw'ayogera Mukama w'eggye.\n14 Awo Kaggayi n'alyoka addamu n'ayogera nti Abantu bano bwe bali bwe baryo, era eggwanga lino bwe liri bwe lityo mu maaso gange, bw'ayogera Mukama; era na buli mulimu ogw'emikono gyabwe bwe guli bwe guryo; n'ekyo kye baweerayo eyo si kirongoofu.


Abantu Munaana Be Baawonawo | Ekitabo ky’Abaana\nBISOME MU Afrikaans Albanian American Sign Language Amharic Argentinean Sign Language Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese (Simplified) Chinese (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangal Kwanyama Latvian Lhukonzo Lingala Lithuanian Lomwe Low German Lucholi Luganda Luo Luswayiri Luwalabu Macedonian Macua Malagasy Malay Malayalam Mam Marathi Maya Mazatec (Huautla) Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Sunda Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nNuuwa n’ab’omu maka ge baayingira mu lyato awamu n’ensolo. Yakuwa yaggalawo oluggi lw’eryato era enkuba n’etandika okutonnya. Enkuba yatonnya nnyo amazzi ne gaba mangi, eryato ne litandika okuseeyeeya. Ensi yonna yabuutikirwa amazzi. Abantu bonna abataayingira mu lyato baafa. Naye Nuuwa n’ab’omu maka ge tebaafa kubanga bo baali mu lyato. Nga bateekwa okuba nga baasanyuka nnyo olw’okugondera Yakuwa!\nEnkuba yatonnya okumala ennaku 40 emisana n’ekiro, oluvannyuma n’ekya. Mpolampola amazzi gaatandika okukendeera. Ekiseera kyatuuka eryato ne lituula ku lusozi. Naye amazzi gaali gakyali mangi ku nsi, era Nuuwa n’ab’omu maka baamala ekiseera nga bakyali mu lyato.\nAmazzi gaagenda gakendeera okutuusa lwe gaakalira. Nuuwa n’ab’omu maka ge baamala ebbanga erisukka mu mwaka nga bali mu lyato. Oluvannyuma Yakuwa yabagamba okufuluma eryato. Bwe baafuluma mu lyato baalinga abali mu nsi empya. Baasiima nnyo Yakuwa olw’okubawonyaawo era ekyo baakiraga nga bawaayo ekiweebwayo eri Yakuwa.\nYakuwa yasiima ekiweebwayo ekyo. Yasuubiza obutaddamu kuzikiriza bintu byonna ku nsi ng’akozesa amataba. Yassa musoke ku ggulu okuba akabonero akakakasa ekyo kye yasuubiza. Oyo ye musoke eyasooka okulabika ku ggulu. Wali olabye ku musoke?\nOluvannyuma Yakuwa yagamba Nuuwa n’ab’omu maka ge bazaale abaana bajjuze ensi.\n‘Nuuwa yayingira mu lyato, naye abantu ne batafaayo okutuusa Amataba lwe gajja ne gabasaanyaawo bonna.’—Matayo 24:38, 39\nEbibuuzo: Kiki ekyaliwo nga Yakuwa amaze okuggalawo oluggi lw’eryato? Kiki kye tusaanidde okujjukira nga tulabye musoke?\nLwaki tekyali kyangu Nuuwa ne mukazi we okukuza abaana baabwe? Okuzimba eryato, kyayoleka kitya okukkiriza kwabwe?


Bukedde Online - Abazigu balumbye amaka ga ssentebe e Kabuusu\nOkuwulira omusango gw'omusirikale wa UPDF...\nSentebe ng'alaga amaka ge agaalumbiddwa abazibu\nAbazigu abatanategeerekeka balumbye ssentebe wa zooni ya Kabuusu e Lubaga, ne bakoonakooona ennyumba ye endabirwamu zonna bazirese ku ttaka.\nAbazigu abagambibwa okujjira mu mmotoka ya Takisi, babalumbye ssentebe wa zooni ya Kabuusu e Lubaga, Bernard Mugerwa nebakoonaakoona ennyumba ye nga bamulagira okuggulawo.\nMugerwa agamba, zaabadde ssaawa nga mwenda ez'ekiro, nebawulira emmotoka esimba okumpi n'awaka ekyaddiridde kuwulira bantu nga bakoona ennyuba ye nga bamulagira okuggulawo, abaabadde mu nnyumba nebatandika okulaya enduulu ssaako ne baliraanwa nabo abaabadde balumbiddwa nebakomerera enduulu ey'amaanyi eyabakanze nebadduka.\nMu kudduka, baagenze bawera nga bwebagenda okukomawo nti kubanga tebinnaggwa, endabirwamu mu nnyumba ya ssentebe ne muliranwa we Prossy Namuddu zonna baalese baziyiye ku ttaka.agamba;\nTwalingizza netulaba ng'abazigu bano beepanga mu mmotoka ekika kya takisi, kyokka tetwagitegedde nnamba, ate yo mu nnyumba ya Namuddu baabadde batandise okugisima nga bagireeseemu ekituli, nga bakozese ennyondo.\n"Ssimanyi kyandintuuseeko singa bagguddewo nebansanga munda, ndowooza singa kati ndi mufu" Ssentebe Mugerwa bw'agamba.\nAgamba obuzibu obwamutuusizza ku kino bwandiba nga bwavuddebku bbaluwa gyeyawandiikidde omu ku batuuze be okugenda okwekubira enduulu waggulu ku nsonga z'enkaayana z'ettaka lyebakaayanira ab'oluganda, ekyanyiizizza abakaayana nti kubanga olwagiwandiise ekiro nebamulumba.\nAlaajanidde poliisi emuwe obukuumi kuba ali mu kweraliikirira, abatuuze bazze okulaba ekibadde ku ssentebe waabwe nebasaba poliisi y'e Lubaga okukomyawo emmotoka erawuna ekyalo gyebagamba nti yali egobye abamenyi b'amateeka, nti naye okuva lweyaggyibwawo obumenyi bw'amateeka bweyongera mu kitundu.\nMugerwa yagguddewo omusango gw'okumulumba n'okwonoona ebintu bye ku poliisi e Lubaga ku fayiro SD; 03/09/03/2019


Akakiiko ke by'okulonda kaagala ab'esimbyewo ku bwa pulezidenti basasule obukadde 100, Palimenti 10 - Watchdog Uganda\nAkakiiko ke by’okulonda kaagala ab’esimbyewo ku bwa pulezidenti basasule obukadde 100, Palimenti 10\nABA kakiiko ke byokulonda baagala ensimbi z’okwewandiisa zeyongereko naddala ez’omukulembeze we Ggwanga nababaka ba Palimenti.\nBano bagamba nti wakiri abaagala obwa Pulezidenti ensimbi zilinyisibwe okuva ku bukadde 10 okutuuka ku bukadde 100 ate eza babaka mu Palimenti zive ku bukadde 3 zirinyeko waggulu okutuuka ku bukadde 10.\nMustapha Ssebaggala Kigozi omu ku bakungu mu kakiiko ke byokulonda agamba nti zino ensimbi tezilina buzibu kubanga zilaga obuvunanyizibwa eri abantu ne bifo bye baba baagala okugendako nga kwotadde n’obuvunanyizibwa obubolekedde okulaba oba babusobola.\nOkwogera bino abadde addamu abalwanirira eddembe lya Bakyala abalaze nti ensimbi akakiiko ke by’okulonda ze kasaba abagenda okwesimbawo mpitirivu bwe babadde batongoza kawefube w’okulanba nga abantu abakuze beewandiisa okusobola okulonda nga omukolo gubadde ku Imperial Royale mu Kampala.\nKigozi anyonyodde nti okw’ongezebwa kwe nsimbi zino baamaze dda okukuteeka mu bbago eliggya lye baatwala mu lukiiko lwe Ggwanga olukulu era nga balindirira babaka kulisemba babiteeke mu nkola mu kulonda kwa 2021.\nYayongeddeko nti yadde abantu bagamba nti ensimbi ezo nnyingi, bbo nga akakiiko balaba zimala kubanga omuntu okutuuka okuvaayo yesimbewo ku bubaka era naayitibwa owe kitiibwa ssi kyangu era aba alina okulaga obusobozi bwe mu nsawo era na balonzi ne bamanya nti wabuvunanyizibwa era alina obusobozoi okubakulembera n’okubateseza ne balema kulowooza nti agenda kukola nsimbi kyokka mu Palimenti gyagenda.\nWabula eyaliko Omubaka mu Palimenti ya East Africa Sheila Kawamala n’akulira ebyamawulire mu kitongole kya CCEDU Charity Ahimbisibwe bagambye nti eky’okwongeza ensimbi zino kigenda kutiisa abaagala okwesimbawo naddala abakyala, era kiraga nti akakiiko kalabika kaagala kufuula byakulonda mbeera ya byanfuna.\nBino we bijjidde nga Palimenti yamala okukungaanya ebirowoozo okuva mu bantu ebikwata ku mateeka ge by’okulonda amapya.


Bukedde Online - Olwa October 29 kati lwa kuwummula - Museveni\nMinisita wa Busoga ow'ebyobulambuzi Hellen Namutamba (ku kkono), Bp. Samuel Egesa owa Bukedi, Sipiika Rebecca Kadaga, Pulezidenti Museveni, Ssaabalabirizi Ntagali, Bp. Paul Kiptoo Masaba owa Kapchorwa, minisita w'eggwanga ow'ebyobwegassi Fredrick Gume ne Sipiika w'Olukiiko lwa Busoga George Mutyabule.\nPULEZIDENTI Yoweri Museveni akkiriziganyizza ne Ssaabalabirizzi wa Uganda Stanely Ntagali n’Abalabirizi ab'e Busoga okufuula olunaku (October 29) olujjukirirwako Omulabirizi James Hannington olw'okuwummula mu ggwanga.\nBino Pulezidenti yabyogedde ayanukula okusaba kw’Omulabirizi wa Busoga Samson Naimanyhe eyamusabye olunaku lwa Bishop Hannington alufuule olunaku olukulu mu ggwanga bwe baabadde nga balamaze e Kyando mu disitulikiti y'e Mayuge nga bajjukira Omulabirizi Hannington eyatibbwa mu 1885.\nOlunaku lwa Hannington lukuzibwa nga October 29 e Kyando mu Mayuge era nga olw’omwaka guno lwakuziddwa ku Mmande. Waasoose kubeerawo okusaba okwakulembeddwaamu Ssaabalabirizi Stanely Ntagali ng'ayambibwako Omulabirizi wa Central Busoga Patrick Wakula.\nMu kusaba, Ntagali yasabye abantu okukulembeza Katonda n’okwagala. Ntagali yeemulugunyizza mu maaso ga Pulezidenti ng'abakuumi be bwe baamuyisizza obubi n’okubatyoboola nga baagala okumwaza ne mukyala we nga baakatuuka mu kifo ekyo era n’asaba Museveni abagambeko bakyuseemu ku ngeri gye bakwatamu bannaddiini.\nYasabye Gavumenti ebakwatireko okukulaakulanya n’okutumbula ebifo eby’obulambuzi eby’eddiini omuli ekya Bishop Hannington, St. Matia Mulumba e Mayuge n’ekya St. Gonzaga Gonza e Kaliro.\nBATONZEEWO OBULABIRIZI OBULALA Yayongedde n’abuulira Abasoga amawulire amalungi nti, Ekkanisa ya Uganda etegeka kutondawo Obulabirizi obulala obwa EastBusoga Diocese ng'ekitebe kyabwo kigenda kuba Bugiri nga buno bugenda kuweza Obulabirizi 38 mu Uganda.\nYe Sipiika wa Palamenti Rebecca Kadaga yategeezezza nti azimba wooteeri eyitibwa Century Hannington Resort mu kifo ky'e Kyando okwongera okutumbula ebyobulambuzi.\nKadaga yategeezezza nti wooteeri eno ya bisenge 40 era ye Pulezidenti yatema evvuunike okugizimba. Yasabye Pulezidenti akube kkoolaasi oluguudo olugenda mu kifo kya Bishop Hannington Memorial Site e Kyando.\nBwe yabadde ayogera eri abalamazi, Pulezidenti Museveni yabategeezezza nti akkirizza eky’okwongera olunaku lwa Bishop Hannington Day ku nnaku enkulu ezikuzibwa mu Uganda era n’asuubiza okukuba kkoolaasi omutonotono ku luguudo olugenda e Kyando. “Tulina ennaku enkulu ezikuzibwa mu Uganda nnyingi naye luno olwa Bishop Hannington lwa njawulo era lwetaaga kwongerwa kw’ezo eziriwo ze tukuza mu mwaka,” Museveni bwe yategeezezza.\nMuseveni yategeezezza nti Uganda efuna doola akawumbi kamu n’obukadde 400 okuva mu by’obulambuzi okusinga ku doola obukadde 500 z’efuna mu mmwaanyi era nti kyetaaga okwongeramu amaanyi mu kubitumbula Bannayuganda basobole okuganyulwa.\nPulezidenti yagambye nti agenda kulaba Minisita w’ebyensimbi okulaba ng'assaawo omutemwa gwa ssente okukulaakulanya ekifo kya Bishop Hannington Site n’ebirala. Yasiimye emirimu egyakolebwa Omulabirizi James Hannington n’egya Janan Luwumu mu ggwanga. Oluvannyuma bonna baasaze keeki.


Bukedde Online - Ekivvulu kya Spice Diana kyengedde\nEkivvulu kya Spice Diana kyengedde\nOgwa Abtex ne Bajjo teguwuliddwa\nEnteekateeka z'ekivvulu kya 'Spice Diana live in concert' ziri mu ggiya.\nEnteekateeka z’ekivvulu kya Spice Diana ekitumiddwa ‘Spice Diana live in concert’ ziwedde. Atandikira ku Freedom City nga January 17, 2020 oluvannyuma atalaage ebitundu by’eggwanga ebirala.\nNg’ayanjula enteekateeka z’ekivvulu kye mu butongole mu lukung’aana lwa Bannamawulire lwatuzizza ku situdu yo eya 32 records e Makindye olunaku lwa leero,\nSpice abadde ayogeza amaanyi ategezezza nga bwasiiba n’okusula ng’awawula ddoboozi atuuke kulunaku lw’ekivvulu nga teririimu wadde akasaaniiko.\nSSimon Maseruka owa Bukedde (ow'okubiri ku ddyo) ng'asiima Spice okukuba emiziki\nNg’ogyeko bannamawulire, olukung’aana luno lw’enjawulo lwetabiddwako abayimbi, bannakatemba, ba DJ, ba MC b’okubivvulu wamu n’abawagizi be era wano Spice wasinzidde okusiima maneja we Roger Lubega na buli muntu alina kyamuyambyeko oba okumugattako mu lugendo lw’okukuba emiziki lwaliko ekimufudde omu ku bayimbi abasinga okukuba emiziki mu ggwanga.\nYe Pulodyusa Bushington eyawereddwa obuvunanyizibwa okukuliramu enteekateeka konsati eno agambye kumpi buli kimu kiwedde era asuubiza abantu okulaba ekivvulu kya Munnayuganda ekitabangawo,\nekitegekeddwa mu mbeera etali ya bulijjo okusinga ne ku bayimbi abamu abava ebweru olw’ebirungo ebikisiddwamu.\nAbamu ku bantu ababadde ku situduyo ya Spice mu lukung'aana lwa Bannamawulire\n“Ekivvulu tukitegese ku mutindo ogwa waggulu era kya kuyimba laayivu. Spice agenda kuyimba ennyimba 15 era agenda okuyimbira essaawa biri awatali kusirisamu ekitegezezza nti abayimbi bonna abagenda okumuwerekerako balina okuyimba nga tezinaba kuweera ssaawa 3:00 ez’ekiro.”\nEkivvulu kino kiwagiddwa Vision Group efulumya ne Bukedde era Simon Maseruka kulwa Bukedde agambye nti ng’ogyeko okumanyisa abantu buli kimu ekikwata ku Spice ne kivvulu kye,\nAbalaba ba BukeddeTv, abawuuliriza ba Bukedde Fama n’abasomi ba Bukedde Olupapula bagenda kubawa omukisa okuwangula tikiti ezibatwala mu kivvulu kino nga bayita ku mikutu gya Bukedde famire egyenjawulo.\nAbagenda okusasula okuyingira ku Freedom City 10,000/- ate VIP 30,000/-.\nSpice Diana live in concert


Omutendesi w'Ekika ky'Emmamba agudde mu bintu...\nEBBUGUMU mu mpaka z’amasomera ga siniya lya kweyongera oluvanyuma lw’okufuna siponsa agenda okugiteekamu kavvu.\nKu Lwokuna, kkampuni y’amata eya Fresh Diary yatongozza enkolagana yaayo n’ekibiina ekitwala emizannyo mu masomero ga siniya, ekya Uganda Secondary Schools Sports Association (USSSA), ku mukolo ogwabadde ku kitebe kyabwe mu kibangirizi ky’amakolero e Bugolobi.\nFresh Diary egenda kuteeka obuwumbi busatu n’obukadde 855 mu mpaka zino okumala emyaka etaano, ekintu Justus Mugisha, omuwanika wa USSSA, ky'agambye nti kyakwongera okulinnyisa omutindo gw’emizannyo mu masomero.\nYe Vincent Omoth, akulira ebya kitunzi mu Fresh Diary, yategeezezza nti kibakakatako okuddiza Bannayuganda olw’okubeebaza okubawagira, sso ng’era baagala okuzimba ebitone kubanga abazannyi bonna abali ku ttiimu z’eggwnaga ez’enjawulo, mu mizannyo egy’enjawulo, bayita mu masomero.\nEmpaka z’okusunsulamu mu distulikiti zigenda mu maaso, ng’ezakamalirizo (ez’eggwanga lyonna) zaakubeerayo wakati wa May 4 ne 11, ku Mbale SS.


Bukedde Online - Abakorea bagenda kussa ssente mu Mityana\nAbakorea bagenda kussa ssente mu Mityana\nAb'e Busunju akatale akapya kabasobedde\nBalandiroodi temutulugunya bapangisa\nAdded 27th April 2015\nDISITULIKITI y’e Mityana ekoze endagaano n’Abakorea nga bagenda kubadduukirira mu pulojekiti ez’enjawulo mu mirimu gy’enkulaakulana.\nAbakorea mu kibiina kya Saemaul Undong Center baatadde emikono ku ndagaano ng’abakulembeze ba disitulikiti y’e Mityana mwe bagenda okuyambira ebyalo eby’enjawulo mu magombolola Bbanda ne Malangala mu ssaza ly’e Busujju.\nEnteekateeka eno egendereddwaamu okusitula embeera y’abatuuze ey’ebyenfuna, obulamu n’obuyonjo nga bayita mu kukola emirimu egy’enjawulo omuva ensimbi ssaako bulungibwansi nga babikolera mu bibiina.\nEbyalo ebigenda okutandikirwako okugiganyulwamu, buli kimu kyakuweebwa ddoola 27,000 ( mu za Uganda ziri 8,154,000/-) okumala emyaka etaano.\nPulojekiti ezissiddwaamu ssente mulimu obulunzi bw’embizzi, okukola obuuma bwa kasooli n’ebinyeebwa, obulunzi bw’enkoko n’ebyuma ebikuba amattoffaali.\nSsentebe wa distulikiti y’e Mityana, Deborah Kyazike yagambye nti enkolagana eno bagenda kulaba nga bagitwala mu maaso okusobola okutuukiriza ebigendererwa byayo.\nYagambye nti bagenda kukola ekisoboka okulondoola pulojekiti zino okulaba ng’obwavu bugobebwa mu maka n’ebirala.\nMw. Song Won Young ku lwa Pulezidenti wa Korea, Saemaul Undong Center yasabye Bannayuganda naddala abo abagenda okuganyulwa mu nteekateeka eno okutwala pulojekiti zino mu maaso okusobola okutuukiriza ekigenderwa ky’okugoba obwavu mu maka n’okutuusa enkulaakulana mu bitundu.\nMinisita Vincent Nyanzi (Busujju) yagambye nti enkolagana ya Uganda ne Korea etutte ekiseera era alina essuubi nti agenda kuvaamu ebibala ebigenda okuyamba Bannayuganda .\nYakuutidde abo bonna abagenda okuganyulwa mu nteekateeka eno okussaayo omwoyo ku bintu bye bagenda okuddukanya kuba bagenda kusooka kusomesebwa ku bukugu obw’enjawulo mu buli kika kya pulojekiti.\nSsaabawandiisi wa Saemaul Undong Villages mu Uganda, Stephen Kayongo yagambye nti enkola y’okutuusa enkulaakulana mu bitundu yatandika dda mu Uganda ng’ezze ezingiramu amagombolola nga Nsangi ku byalo Kitemu ne Katereke mu disitulikiti y’e Wakiso.\nMuseveni alambudde abaggyiiridde mu muliro e Namung''ona\nMuseveni alambudde emirimu gya KCCA\nAkabenje akalala e Matugga


Bukedde Online - Obwaddereeva buliko emyaka gy'otolina kusussa\nObwaddereeva buliko emyaka gy'otolina kusussa\nWadde nga mu Bungereza etteeka liri nti buli muntu bw'aweza emyaka 70 aba alina okuzza pamiti obuggya buli luvannyuma lw'emyaka esatu oluvannyuma lw'okumwekebejja embeera ye ey'obulamu.\nWabula Kharim Kibuuka omukugu mu kwekebejja ebidduka mu minisitule y'ebyenguudo n'entambula yagambye nti okunoonya ebirowoozo by'abantu ku bbago ly'ennongoosereza y'etteeka erifuga ebidduka n'okulwanyisa obubenje ku nguudo mwalimu ekirowoozo kino, wabula kyasuulibwa oluvannyuma lw'okwebuuza ku mawanga ag'enjawulo.\nBbo abavuga takisi okuva ku zitikka abasaabaze 7 okutuuka ku 20 bava ku myaka 25 okutuuka ku 65 ate abo abatandika okuvuga mmotoka ne pikipikiu balina okuba nga baweza emyaka 18 egy'obukulu.\nWabula Paul Kwamusi omukugu mu by'entambula era nga y'akulira kkampuni ya Integrated Transport Systems agamba nti okussa ekkomo ku myaka omuntu kw'alina okukoma okuvuga mmotoka kyetaagisa kubanga kaabukulu asomba bingi.\nYagambye nti buli muntu bw'aweza emyaka egisukka mu 60 abamu baba batandise okufuna ekifu ku maaso nga baba n'obuzibu mu kulaba naddala mu budde bw'ekiro oba okuvugira mu kalippagano k'ebidduka, abamu baba batandise n'okufuna endwadde ezigenda n'obukadde nga bamira eddagala nga tebeetaaga kuvuga kiseera kiwanvu kuba libanafuya omubiri.\nOmukazi yeeganyi bba ow'empeta ku Poliisi: 'Oyo simumanyi'


Bukedde Online - Pulezidenti enkya waakulabikako mu Palamenti okwogera ku nsonga z'ebyokwerinda\nEmbeera ya Nambooze etiisizza omwami we Ba...\nPULEZIDENTI Museveni waakwogerako eri Palamenti okunnyonnyola eggwanga ku mbeera y’ebyebyokwerinda nga bweyimiridde mu ggwanga. Jane Kibirige, omuwandiisi omukulu owa Palamenti yategeezezza nti Pulezidenti waakwogerako eri ababaka ku ssaawa 8.00ez’olweggulo ku Lwokusatu.\nWiiki ewedde Pulezidenti bwe yali ku mukolo gw’okusoma Bajeti y’eggwanga , yasaba Sipiikaamukkirize afune olunaku ayogerako eri ababaka ku mbeera y’obutebenkevu mu ggwanga.\nPulezidenti w’asaliddewo okuvaayo ng’eggwanga likyali mu kiyongobero ky’okutta omubaka wa Arua Munisipaali, Col. Ibrahim Abiriga eyattibwa mu ntiisa ne muganda we Lt. Saidi Kongo e Kawanda mu Wakiso.\nAbantu babadde bakyali ku bunkenke olw’ettemu erisusse n’ebikolwa by’okuwamba abantu ne babuzibwawo. Wadde ng’abamu babadde beewamba naye mulimu abasangiddwa nga battiddwa.\nPeter Ogwang (Usuk) yagambye nti Pulezidenti okuva lwasazeewo okusitukiramu akakasa nti obubinja bw’abatemu buno bwonna bajja kubulinnya ku nfeete. Kyokka Muwanga Kivumbi (Butambala) yagambye nti ensisinkano eno yandibadde n’amakulu singa ebadde ya kyama.\nYagambye nti okwogera kwa Pulezidenti akusuubiramu kugumya bantu ne bamusigansimbi baleme kutya ggwanga. Pulezidenti abatemula abantu azze abageraageranya ku mbizzi era n’awera nti balina okukolwako baanikibwe mu musana era bavunaanibwe mu mateeka\nLt. Saidi Kongo\nOmwavu yeetaaga kufa - George Mutabaazi\nAb'oku Min Price batadde ekiragiro kya Kaihura mu nkola


Omusajja waffe aliwa?? Ababaka batandise okwebuuza ekituufu ekyatuuka ku Sipiika Oulanya - Watchdog Uganda\nSipiika Jacob Oulanya\nABABAKA ba Palimenti ennaku zino batuula bufofofo nga beebuuza ekituufu ekyatuuka ku mukubiriza w’olukiiko lwe Ggwanga olukulu omuggya Jacob Oulanya eyafuluma mu Ggwanga gye buvuddeko nga yakamala okulondebwa mu kifo ekyo biki ebituufu ebimukwatako.\nAbasinga ku bano batera okulabwako mu nkuubo za Palimenti nga beekuba obwama buli omu nga abuuza munne ku kyatuuka ku musajja wabwe atalabikako.\nAbalala olutuuka mu kkantiini ya Palimenti gye bafunira eky’okulya Oulanya yefuuka emboozi , kyokka nga batya okuvaayo mu lujjudde okukyogerako.\nAbamu ku beetwogeddeko nabo abatayagadde kwatuukirizibwa mannya bagamba nti olumu ne by’okwogera ku nsonga eno bibabula kubanga buli muntu ayogera kikye, kye bagamba nti singa omumyuka we Hon. Anita Among tavaayo kunyonyola kituufu ku bikwatagana ku bulamu bwa Sipiika Oulanya wiiki ejja kye kimu ku bigenda okubeera ku mwanjo mu luteesa lwa Plaimenti olugenda okusooka.\nOulanya yabuuka nagenda mu Ggwanga lya Bungereza gye buvuddeko nga kigambibwa nti yali teyewulira bulungi mu bulamu bwe, era nga tekyamanyika oba yali alwadde obulwadde bwa Covid 19 oba nedda.\nEnsonda era zaategeeza nti ono yali alinamu obukosefu mu lubuto, yadde nga yali amaze akabanga nga ategeka olugendo lwe okugenda okusisinkana abantu be abali mu Ggwanga lya Bungereza.\nPalimenti era yavaayo ne yesammula ebyali bigambibwa nti Sipiika mulwadde, era omwogezi wa Palimenti Chris Obore yategeeza nti bino byali bya bulimba nga omukulu yali agenze kulaba ku bantu ba Famire ye abali mu Bungereza oluvanyuma lwa kaseera akazibu ke yayitamu nga anoonya akalulu k’obwa Sipiika.\nWabula ababaka bagamba nti beetaaga okumanya mukama wabwe gyali, saako ne mbeera gyalimu nga kino bwe kitakolebwa mangu bagenda kusaba okumanyisibwa mu lujjudde ebimukwatako wiiki ejja.\nOmubaka Ssegiriinya ensimbi obukadde 200 ez’emmotoka asazeewo aziddize abalonzi be e Kawempe\nOmubaka Ssegiriinya ensimbi obukadde 200 ez'emmotoka asazeewo aziddize abalonzi be e Kawempe


BOBI Wine obubaka bwe yawadde mu kuziika maama w’omubaka Mwiru butadde ab’oludda oluvuganya mu kattu, abamu ne bagamba nti yabalekedde okusalawo ku bintu bibiri; okumwegattako oba okwesunsulira abaabwe beesimbewo.\nBya KIZITO MUSOKE, LAWRENCE KITATTA, MUWANGA KAKOOZA ne HANNINGTON NKALUBO\nBOBI Wine obubaka bwe yawadde mu kuziika maama w'omubaka Mwiru butadde ab'oludda oluvuganya mu kattu, abamu ne bagamba nti yabalekedde okusalawo ku bintu bibiri; okumwegattako oba okwesunsulira abaabwe beesimbewo.\nRobert Kyagulanyi Ssentamu (Bobi Wine) akulira People Power era nga ye mubaka wa Kyaddondo East mu Paalamenti yagambye nti, tewali budde bwa kudda mu nkiiko kusalawo ani anaavuganya Pulezidenti Museveni mu kalulu ka 2021 kubanga gwe baagala okuvuganya naye awo yayitawo dda.\nYagambye nti ye yasimbudde dda era n'agattako nti, "Abaagala enkyukakyuka mwenna mbasaba tukwatagane mu budde buno, abalala tukwatagane mu kkubo nga tutambula ate abalala tujja kukwatagana mu maaso nga tuwangudde mu kiseera ky'okwambala engule."\nYagambye nti, ye omuliro takyaddiriza era ayaniriza bonna abaagala okukolera awamu naye okuleeta enkyukakyuka.\nYannyonnyodde nti, ye akutte bendera y'abaagala enkyukakyuka kyokka tayawula mu bibiina bya bufuzi kubanga mu b'akwatidde bendera mulimu n'aba NRM abaagala okulaba Uganda ng'ekyusa obukulembeze okuva mu Pulezidenti omu okudda ku mulala era ng'akikola mu mirembe.\nYasinzidde mu kuziika maama w'omubaka wa Jinja East, Paul Mwiru okwabadde ku kyalo Kasenyi e Nkumba mu ggombolola y'e Katabi ku Ssande.\nYategeezezza nti, wadde ng'akkiririza mu kwegatta era nga buli gy'ayitira bakimugamba, kyokka tebalina budde bwa nkiiko era bo abaagala okuggya Pulezidenti Museveni mu ntebe baasimbudde dda.\nYayongeddeko nti, bannabyabufuzi bwe banaalemwa okwegatta, akakasa nti abantu baabulijjo n'ab'omu "Ghetto" bo bajja kwegatta kuba tebakkiririza mu njawukana za mawanga n'amaddiini ebyali bibaawula.\nEkisinde kya People Power yagambye nti, baasalawo obutakiwandiisa ng'ekibiina ky'ebyobufuzi si lwakuba nti tebalina bibiina byabalera naye lwakuba baakimanya nti, obwo buzannyo Museveni bw'akozesa okunyigiriza ebibiina ebirala.\nEbigambo bya Bobi Wine byalanze ng'oluyiira era bannabyabufuzi b'oludda oluvuganya abamu ne bamuwagira ate abalala ne bamulabula nti, olutalo lwazzeemu si lwangu kuba balubaddemu ebbanga okumusinga era nti alina okutuula nabo bakkaanye ani gwe basimbawo era buli kibiina kinaakola mulimu ki okuyisaawo gwe banaaba bakkaanyizzaako.\nHarold Kaija, amyuka omuwandiisi wa FDC yagambye nti eby'okuvuganya ku bwapulezidenti kalinga katale buli muntu w'atundira endowooza ye abantu ne bagigula oba okugigaana.\n"Abaagala ekifo bonna ba ddembe okujja era nze ndabawo omukisa gw'okuddamu okulonda ogwokubiri mu 2021 era ku mulundi ogwo ng'abavuganya gavumenti tujja kuwagira munaffe yenna anaaba asinzizza obululu," Kaija bwe yategeezezza.\nSemakula Luttamaguzi (Nakaseke South) yagambye nti, ne bw'ebeera ttiimu ya mupiira nga muli bangi naye mubeerako ne munnammwe gwe mulaba asaana obwa kapiteeni mwenna gwe mulina okugoberera.\nMu kiseera kino agamba nti, kimanyiddwa n'ayonka nti Bobi Wine y'asinga obuwagizi mu bantu era bonna gwe balina okuwagira kuba ensi yamwaniriza dda.\nEmbeera y'okuteesa mu bisenge erimu obuzibu nti, waliwo abalowooza nti bwe kubeera kwegatta balina kwegatta ku bo, wadde nga babaddewo ekiseera era nga kati ne mu bantu tebalina buwagizi.\nKino kibeerawo kuba abamu bajja n'ebigendererwa eby'enjawulo ebitali bya kuwangula bwapulezidenti bwa ggwanga wabula okwenywereza webali.\nPolof. Sabiiti Makara, omusomesa w'ebyobufuzi ku yunivasite e Makerere yagambye nti ekizibu kya bannabyabufuzi ye buli muntu okulowooza nti wa maanyi n'atandika okulowooza nti banne balina kumwegattako.\nYagambye nti, embeera eyo Dr. Kizza Besigye ne Amama Mbabazi gye baayitamu nga buli omu yeemanyi eryaanyi era bonna baafundikira tebawangudde.\nYategeezezza nti, wadde nga mu kiseera kino Kyagulanyi alabika nga ow'amaanyi, alina okukimanya nti n'ebibiina byobufuzi birina emirandira mu bantu gye yeetaaga okutambuza obulungi kakuyege we.\nYagambye nti bonna bandisoose kutuula ne basemba omuntu omu gwe balaba abasukkulumyeko mu buwagizi olwo bonna ne bamuwa obuwagizi.\nYalabudde abavuganya nti, balina okukimanya nti, olutalo lw'okuwangula Pulezidenti Museveni lwetaagisa okukolera awamu bonna kuba omuntu gwe bavuganya alina obuwagizi bw'ekibiina kya NRM, abakulembeze ba L.C, ebitongole by'okwerinda awamu n'ensimbi okubasinga.\nGerald Siranda, akola nga ssaabawandiisi wa DP yagambye nti bannabyabufuzi bonna ku ludda oluvuganya Pulezidenti Museveni tewali atayagala aveeko era baaniriza omuntu yenna ayinza okumusobola okumubawangulira era Kyangulanyi bw'aba alina obusobozi obumuwangula kye baagala.\nKyokka yagasseeko nti, ekiseera kino tewali muntu ayinza kukola yekka asobola kuwangula pulezidenti Museveni okuggyako nga wabaddewo okwegatta n'okukolera awamu obuwanguzi buyinza okubaanguyira.\nSamuel Lubega Mukaaku (DP BLOC) yagambye nti, Kyagulanyi naye alina eddembe okwogera ekirowoozo kye kubanga y'akulembedde ekisinde kyokka bo ng'abatambula naye omulimu gwabwe gwa kumuluhhamya n'okwongera okulengera ewala ssinga wabeerawo okuwaba naye bwe kutabaawo bagenda mu maaso n'okumuwagira.\nYategeezezza nti, buli muntu yeetaaga munne mu lutalo olwokununula eggwanga naye kiba kizibu okuggusa olutalo olwo nga mweyawudde kuba bakimanyi nti okwegatta ge maanyi.\nFred Nyanzi (wa People Power) yagambye nti, ye ng'owa People Power akiraba nti ekisinde kyasimbula dda nti abantu wansi bakkiriza dda Kyagulanyi abakulembere.\nOkwegatta nabo bakwagala naye abalonzi baalaga dda nti waliwo obwetaavu obw'enjawulo.\nBannabyabufuzi basaana balage nti nabo baagala okuggyako pulezidenti Museveni nga basalawo ku muntu alina amaanyi ag'enjawulo.\nAbawagizi ba Bobi Wine abamu baalaze essanyu ku bye yayogedde nga bagamba nti, olumu bannabyabufuzi badda mu nkiiko ne boogera Oluzungu lungi ne bawunzika nga basazeewo ebikontana n'ekiri mu bantu.


Ssente zitabudde ab'ebivvulu bya Bobi Wine...\nKino kiddiridde abamu ku bantu abaaferebwako ssente zaabwe nga balimbiddwa nti babaguzizza zaabu okwekubira enduulu ku poliisi ne ofiisi ez’enjawulo, nga bwe waliwo abafere abaggulawo kkampuni mwe basinziira okubabbako ssente zaabwe nga babalimbye nga bwe babaguzizza zaabu.\nOmwogezi w’ekitongole kya poliisi ekinoonyereza ku buzzi bw’emisango, Vincent Ssekate yategeezezza nti waliwo abasajja abaawandiisa kkampuni ez’enjawulo era ne bafuna ne satifikeeti nga beefudde abatunda zaabu kyokka ne bakomekkereza nga babbye abantu.\n“Okunoonyereza kwakoleddwa ku kkampuni ssatu okuli; Benal group ne Transmwani ezisangibwa e Muyenga ne Mabasha Africa Logistics International Ltd esangibwa e Bugoloobi. Zino zirina layisinsi wabula ng’abaziddukanya babeemulugunyaako olw’okufera abantu.”\nYambye nti mu kikwekweto baakwatiddemu bannansi b’e Congo okuli Jeanot Imiakani Bokwete, Kelvis Essoa ne Thiery Baraka Mugisha ssaako Anton Chsherbakov okuva mu ggwanga lya Kazakhstan, era bano bazziddwa mu mawanga gwabwe.\nYagambye nti omuntu gwe basikiriza okuva ebweru w’eggwanga okujja okugula zaabu bamutwala mu kifo we bagamba nti we bamusaanuusiza nga bamulaga omutuufu gw’asooka okutwalako oluvannyuma ne bamusaba ssente okumuwa zaabu omulala.\nYagambye nti abafere bano bakolagana ne bannamateeka naddala mu kubaga endagaano kwe balimbira nti batunda era ng’abamu poliisi yafunye ebibakwatako kuba amannya gaabwe galabikidde ku ndagaano abafere bano kwe babbidde ssente ku bantu.\nSsekate yasabye abaagala okugula zaabu beekwate ebitongole ebyokwerinda ebisobola okukebera ebikwata ku kkampuni ezisuubula n’okutunda zaabu.


Bukedde Online - Aba Miss Uganda batongozza okugaba paadi mu masomero\nAba Miss Uganda batongozza okugaba paadi mu masomero\nOmuyimbi Felisita bamuwadde basale\nAdded 26th February 2020\nAba Miss Uganda batongozza okugaba paadi mu masomero ng'erimu ku makubo okumalawo ekizibu ky'abayizi abawala abayosa\nTtiimu ya Miss Uganda nga bagabira abayizi paadi\nMu kawefube w'okulaba nga abaana ab'obuwala tebava mu masomero nga tebannamalako,\nAb'ekitongole kya Miss Uganda Foundation basse omukago n'aba AFRIpads okutalaaga amasomero nga bagabira abayizi abawala paadi ez'omulembe ng'erimu ku makkubo okulwanyisa ekizibu ky'abayizi abayosa n'okudduka mu somero.\nNga batongoza enkolagaana eno ku mukolo ogwabadde ku somero lya Namugoona High School e Namungoona gye bagabidde abayizi abasobye mu 100 paadi ssaako okubabuulirira n'okubasomesa ku nkozesa yaazo.\nAba AFRIpads nga bakwasa aba Miss Uganda ezimu ku paadi z'okugaba.\nBrenda Nanyonjo eyakulembeddemu ttiimu ya Miss Uganda yategezezza nti okunoonyereza okuze kukolebwa kulaga abawala bangi abamala wakati w'ennaku 15 ne 20 buli ttamu nga tebagenze kusoma buli lwe batuuka mu kiseera ky'okugenda mu nsonga z'ekikyala.\nNanyonjo agamba olw'embeera y'ebyenfuna mu bantu, abazadde bangi tebasobola kugulira baana babwe paadi ate olw'okutya okuswala mu bannabwe, ekiseera ky'okugenda mu nsonga z'ekikyala bwekituuka abawala abamu basalawo okusigala awaka ate abalala bibatama n'eby'okusoma ne babivako.\nNanyonjo ng'abuulirira n'okusomesa abayizi ku paadi.\nGertrude Adeker Emojong kulwa AFRIpads yategezezza nti mu ntekateeka eno etuumiddwa ‘school girl kit' abayizi bagenda kubawa paadi ezisobola okukozesebwa okumala omwaka mulamba ssinga zirabirirwa bulungi ekinaabakuumira mu masomero.\nYe Ronald Ssemaganda akulira esomero lino yasiimye enteekateeka eno, agamba omulamwa gwe baliko mukulu kubanga ekizibu kino kikosezza nnyo abaana era ne gavumenti yeetaga okusituukiramu okuyamba ku masomero n'abazadde.\nGertrude Adeker Emojong\nNneesiga Denis Onyango okutaasa ennyanda za Botswana tuwangule'\nCameroon Gitawo aweereddwa ekitanda nga biwalattaka: Ali bubi\nChandiru yeeganyi okukozesa ebiragalalagala: "Nnalya enseenene ng'ate nnina alagye kwe kufuna ebintu ebyankuba ku mikono n'ebigere''\nMaama yafa n'ebyama, kati anneeyoleka naye tabyogera\nMicho amatidde enzannya ya Lorenzen\nPirlo yandyegatta ku Conte mu Chelsea


Bukedde Online - Besigye awagidde okukyusa Winnie Kiiza\nBaleese empingu ezaakozesebwa mu kutta omu...\nDR. Kiiza Besigye alabudde bammemba ba Palamenti abaggyiddwa mu bifo ne banyiiga ne batuuka ne ku ky’okutandikawo ekibiina ekirala nti, kino kikyamu kubanga ne gye banaagenda wagenda kubaayo okuvuganya nga bwe kiri mu byobufuzi wonna.\nYagambye nti abantu bano bwe baba basazeewo okuva mu FDC, eryo ddembe lyabwe kuba naye yatuuka ekiseera nga takyasobola kukolagana na Pulezidenti Museveni n’amuviira. Yabadde ayogera ku nkyukakyuka ezaakoleddwa omukulembeze wa FDC, Patrick Oboi Amuriat, mwe yakyusirizza omukulembeze w’oludda oluvuganya mu palamenti, Winnie Kiiza.\nYakiraze nti abantu tebasaanidde kuwakanya nkyukakyuka kubanga ne Pulezidenti Museveni azze azikola noolwekyo tewali tteeka likugira FDC kukola nkyukakyuka bw’eba ekirabye nga kyetaagisa era ye ng’omuntu yazisanyukidde.\nDr. Besigye yakiggumizza nti ekisinga obukulu ng’enkyukakyuka nga zino zikolebwa, kugoberera mateeka nti kyokka okusinziira ku kye yalabye, ebyakoleddwa byonna biri mu mateeka.\nWabula yagambye nti ekyamwewuunyisizza, okukubaganya ebirowoozo kwokka kwe kussibwa ku ye ng’omuntu atakyalina bukulembeze bwonna mu FDC . Yasoomoozezza abantu bonna abaagala enkyukakyuka nti, baleke okwogera ku buntu obutono omulamwa bagusse ku kuggya Pulezidenti Museveni mu buyinza bw’amazeemu emyaka 35 ng’afuga.\nYagambye nti, abantu okuva ku nsonga ennene ne batandika okwogera ku ye ng’omuntu kimwongedde amaanyi okulwanirira enkyukakyuka.\nKCCA ento eyongedde okwenywereza ku ntikko\nAyagala okuddira Bobi Wine mu bigere awera\nAbabaka muyambe amalwaliro mu bitundu bye mukiikirira


Police etandise okunoonya obujulizi ku baayogera ebitali bituufu nti Jacob Oulanyah yafa butwa – CBS FM\nOmwogezi wa police mu ggwanga Fred Ennanga\nPoliisi enoonyereza ku buzzi bwemisango etandise okukuꞃaanya obujulizi ku bantu bonna abagambibwa nti bazze boogera ebya nsimattu kunfa y’abadde sipiika L’Okori Jacob Oulanyah.\nPoliisi etegeezezza nti emaze okulawuna emikutu emigattabantu gyonna, okubadde kutambulira obubaka bwokufa kwa Oulanyah, era mu kadde kano eri mu kusengejja n’Okusunsula abagenda okuyitibwa babitebye, nga bwebanagaana bakukwatibwa ku kifuba.\nPresident Gen Yoweri Kaguta Museveni Tibuhaburwa yasinziira ku mukolo gw’okulonda sipiika omuggya Anita Among n’omumyuka we Thomas Tayebwa, naayisa ebiragiro ku boogera amawulire geyayita agatalina makulu, nebasasaanya amawulire agoobulimba, nti Oulanyah yafa butwa ekintu ekitayogerwa basawo mu alipoota yabwe.\nOmwogezi wa police mu ggwanga Fred Enanga, asinzidde Naggulu ku kitebe kya poliisi ekikulu n’ategeeza nti abanaayitibwa bakukola sitatimenti, olwo okuziika Oulanyah bwekunaaba kuwedde basimbibwe mu mbuga z’amateeka bannyonyole gyebamanyira nti omugenzi yafa butwa.\nMu ngeri eyenjawulo, police e Mukono etandise okunoonyereza ku ttemu eryakoleddwa ku bakuumi b’essomero lya St John SS Nakisunga Mukono.\nAbakuumi bano babiri baalumbiddwa abazibu nebattibwa mu bukambwe.\nPatrick Kanyole ne Hyuha Andrew babadde bakuumi ku ssomero lino, nga kitegerekese nti battiddwa mu maaso g’abayizi babiri , olwo abazigu bwebaamaze okubatta nebanyagulula ensimbi z’essomero lino.\nEnanga agambye nti ettemu ekika kino lizza likolebwa mu bitundu bye Mukono naddala ku masomero, nga balumbagana abakuumi abatalina mmundu.


Bukedde Online - Batabukidde Kato Lubwama okweyita ssentebe wa People Power mu Buganda\nOmwawule afi iridde mu mmotoka ng'agenda okusabira omugole\nBannamagye Pulezidenti be yasindika mu pol...\nAdded 18th August 2019\nAbabaka Kato Lubwama (mu bimyufu) ne Kasibante mu lukuηηaana.\nOMUBAKA wa Lubaga South mu palamenti, Paul Kato Lubwama alangiridde mu lwatu nti ye ssentebe wa People Power mu kitundutundu kya Buganda ng'amyukibwa mubaka munne owa Lubaga North, Moses Kasibante.\nKato Lubwama okwogera bino, yabadde mu lukiiko lwe yakubye e Busega Kibumbiro okwogerako n'abatuuze b'ekitundu n'okubagabira entandikwa nga yasoose kukola bulungi bwansi okwetoloola ekitundu.\nBwe yalinnye akadaala okwogera, yeeyanjudde bw'ati; "Nga nze ssentebe wa People Power mu Buganda ng'enda kwongera okutuuka ku bantu ba wansi okunnyikiza enkola ya Solidality oba y'okubeera obumu". Kyewuunyisizza abantu nga beebuuza nti, nga Bobi Wine yalangirira muntu mulala ku kifo kino!\nYawadde mubaka munne Moses Kasibante, owa Lubaga North akazindaalo ng'ono yasoose kusiima mukamaawe ssentebe wa People Power mu Buganda n'ategeeza nti, kituufu ye mumyuka wa Kato Lubwama ku kifo kya People Power mu Buganda.\nWabula ono bakira ayogerera mu ngero n'agamba nti, mu babaka ba palamenti, waliwo abalinga abakongozzi, abakongojja emmandwa embi, naye nga bambadde embugo ennungi. Kyewuunyisizza bangi, nga beebuuza baani abo.\nYagenze mumaaso n'ategeeza nti Abakulistaayo bagamba nti, ssi buli ayita nti Yesu Yesu nti mulokole, nti kale abantu basaanye okwekenneenya abantu abeefuula abalumirirwa.\nOluvannyuma Kato Lubwama yagabidde abatuuze entandikwa omwabadde pikipiki 4, obugaali bu maanyi ga kifuba 5, ssigiri ezaasusse mu 30, ebikalaayi ebisiika ebyasusse mu 20, ebbinika ezaasusse 20, bulangiti ezaasusse 50 n'abamu ne baweebwa ssente enkalu.\nKato Lubwama yategeezezza nti, erinnya lya People Power ssi lya Bobi Wine, wabula lya Bannayuganda bonna, nti era ye yalitandika nti kale ye ssentebe wa People Power mu Buganda era waakutambula Buganda yonna okubunyisa enjiri eno.\nOluvannyuma waabaluseewo obutakkaanya, abawagizi ba People Power bwe baatandise okujungulula Kato Lubwama by'ayogedde, nga bagamba nti ye tebamumanyi nga ssentebe wa People Power.\nKyatabudde aba Solidarity ne bagwaηηana mu malaka ne bakubagana era poliisi y'e Kibumbiro yayanguye okutaasa embeera abamu ne bakwatibwa.\nWabula omwogezi wa People Power mu ggwanga, Joel Ssennyonyi yategeezezza nti abantu be baalonda okukulira ebifo ebyenjawulo bamanyiddwa naye Kato ne banne tebabalinaako buzibu kuba bawagizi ba People Power\nRonaldo de Lima awadde Coutihno amagezi\nMagufuli alagidde abaddukanya ekidyeri ekyasse abantu baggalirwe\nUganda erabudde Rwanda omulundi ogusembayo


Bukedde Online - tayagala kuzaala\nAbantu mweggyemu emitima egy'obuggya, fitina n'obukyayi\nAdded 11th January 2010\nNdi ku nkola yakizaalaggumba naye njagala kubivaako nzaale kuba emyaka gimpitako nga kati nnina 40 ate nga nsobola okwerabiririra omwana wange. Ssenga mpa ku magezi.\nProssie e Kyaliwajjala.\noba omusajja akugambye nti takyayagala kuzaala, nze ndowooza kyesonyiwe. newankubadde osobola\noba omusajja akugambye nti takyayagala kuzaala, nze ndowooza kyesonyiwe. newankubadde osobola okulabirira omwana ono naye munno bwâ€™aba agaanyi towaliriza. Ogambye omwana omukulu si ggwe omuzaala naye jjukira nti omwami wo amulinako obuvunaanyizibwa ngâ€™alaba omugugu tajja kugusobola. Ku myaka gyâ€™oliko nze ndaba ngâ€™ebyokuzaala wandibyesonyiye.\nNjagala kufuna mulala\nSsenga nnina obuzibu.Â njagala okufuna mukyala mulala kuba mukyala wange yafuna akabenje nâ€™ayisibwa bubi era kati twakamala emyaka etaano nga tetwegatta. Abasawo bangâ€™amba nga yaakafuna obuzibu buno nti tagenda kuddamu kwegatta naye nâ€™angâ€™amba nti nsobola okufuna omukyala omulala naye ebyâ€™abakyala obimanyi nga kiyinza okumuyisa obubi.Â Wano we mbuuliza nti omukyala mmubuulire kye ngenda okukola oba nfune omukyala nga tamanyi asigale nga wakyama?\nOkusokeera ddala nkwebaza olwâ€™obugumiikiriza bwâ€™olaze ku nsonga eno kuba abantu abamu tebasobola kutuusa myaka egyo nga tebeegaase. Ekyâ€™okufuna omukyala omulala nze ndaba nga kyamagezi kuba ekizibu si kyakuvaawo kati. Ku kya mukyalawo olina okusooka okufuna endowooza ye ngâ€™oyita mu mukwano gye oba mu bakulu\nbâ€™eddiini kuba nabo ekizibu bakiraba.\nSsenga obusajja bwange bwe bufuna amaanyi tebwegolola bulungi. Ntya nti nnyinza obutazaala. Emirundi egimu mbulaba nga bwegolodde bulungi naye simanyi kyantuukako. Nnyamba ku nsonga eno.\nnewankubadde ngâ€™abantu abasinga balowooza nti omusajja bwâ€™afuna amaanyi obusajja bwe buba bulina okwegolola obutereevu si, kituufu kuba oluusi bwegolola bulungi ate olumu tebwegolola. Kale kino tekyandikweraliikirizza na kukumalako nnyo mirembe kuba kituuka ku bangi. Ate bwâ€™ogenda okula nâ€™amaanyi gaba gakendeera nga teweegerageranya na muvubuka. Ekirala embeera gyâ€™obeeramu mu kiseera ekyokwegatta nayo eyinza okuleetawo obusajja obuteegolola bulungi. Ate embeera gyâ€™obeeramu nga weetegereza oba obusajja bwegolodde, omusaayi ogwandigenze mu busajja okufuna amaanyi gusigala mu bwongo nâ€™osigala nga togafunye. Olina okusigala ngâ€™olowooza kyogendako okusinga okweraliikirira obusajja kye buliko.\nOno yakula atya?\nmukyala wange teyakula nga bakyala balala. Alina ebintu ebyakula mu bukyala era ngâ€™ebimu biri ku ngulu. Mmaze naye emyaka kati ebiri era nga yabirina nga naakamwagala naye nga bitono naye kati bikuze. Ye angâ€™amba nti bwe yakula era wano we mbuuliza oba nga kituufu kuba nze sikirabangako.\nNedda mwana wange obukyala tebubeera butyo. Ebintu bwe biba byeyongera kukula obwo bulwadde bwa binanaansi.Â Abakyala nâ€™abasajja bangi bafuna obulwadde buno naye abamu balowooza nti babaloga mu kifo kyâ€™okugenda okwejjanjabisa. Obulwadde buno bwakikaba nga buyita mu kwegatta. Bwe biba bikuze nnyo mugambe agende mu ddwaaliro eddene kuba be basobola okujjanjaba endwadde ezâ€™amaanyi ate tagenda mu basawo bakinnansi kuba tebajja kumuyamba.Â Obulwadde buno bwetaaga musawo mukugu kuba bwalwawo biyinza okumuviirako ebizibu si nakindi okumwonoona munda nâ€™atasobola kuzaala.\nSsenga obuzibu bwe nninaÂ buva ku ngeri mukyala wange gye yeeyisaamu. ayambala bubi nnyo ate bwe mmugambako ngâ€™anyiiga era yangâ€™amba nti ye byâ€™ayagala. Bazadde bange tebakyajja wange nga bagamba omukazi abakunamira kyokka bwe mbimugamba talina kyannyega. Ekinnuma si bwe yali mu kusooka naye okuva lwe yabitandika yakyuka mu buli kimu. simanyi kyakumukolera kuba kimpitiriddeko. NnyambaÂ\nMWANA wange ngâ€™olabye nâ€™ekizibu kino. Abasajja bangi ennaku zino beemulugunya nnyo ku bakyala okwambala obubi era nga bangi balina ekizibu kino mu maka gaabwe. Simanyi lwaki abakyala nâ€™abawala bangi ennaku zino balowooza nti enkunamyo kwe kwambala okutuufu ne beerabira nti buli lwâ€™olaga omubiri gwo kiba kikuweebuula. Omubiri gwâ€™omukyala guba gulina kulabibwa bba yekka ate nga bali mu kisenge naye abennaku zino bansobedde busobezi. Buli lwâ€™olaga omubiri gwo oba oweebuuka naye kino tebakitegeera.\nBazadde bo batuufu kuba tebasobola kujja wuwo nga mukamwana waabwe abakunamira bwatyo.Â Yogerako ne bazadde be olabe oba anaakyusa kuba ayinza okuba ngâ€™alina gye yabikoppa ate ye nga takimanyi nti aba aswala. bwâ€™atakyuse awo oba olina okutandika okwebuuza lwaki ennaku zino yeeyisa bwati ate nga si bwe yali kuba yandiba ngâ€™alina ekigendererwa kye gwe kyotamanyi si kulwa ngâ€™okuuma lubugo. Olwâ€™obulungi bwâ€™omukwano gwammwe mulage nti byakola tebikusanyusa era tobyagala ayinza okukyusaamu.\nEnkuba etonnye mu kivvulu kya Chameleone\nMinisita kati ensawo akwata za bakazi?\nEbikwata ku bavuzi abaneetaba mu Pearl\nMuseveni alangidde abamuvuganya\nByanyima ayongedde Besigye ebbugumu\nAbakadde 200 badduukiriddwa...\nABAKADDE 200 ku byalo eby'enjawulo mu ggombolola y'e Bulamagi mu disitulikiti y'e Iganga badduukiriddwa n'emmere, ...


Tugenda kulwanirira enkulakulana ya basawo banaffe, Senga Kulannama – Watchdog Uganda\nSsenga Kulannama wakati, Ssabakabona Jjumba Aligaweesa ku kkono nga bazinamu n'omuyimbi Kigundu Bsajja Baka ku mukolo gw'okuggulawo Offisi e Busega.\nOMUKULEMBEZE wa Basawo b’ekinnansi mu Ggwanga Kezia Nabakooza Kulannama alayidde okusooka okulwanirira Basawo banne abaamuteekamu obwesige abakulembere nga abateekamu embeera y’okwekulakulanya, kyagamba nti bwe banaaba balinamu ku kasente mu nsawo omulimu gwabwe gujja kw’ongera okugenda mu maaso.\nKulannama agamba nti embeera Abasawo gye balimu ssi yamulembe yadde nga bakola omulimu munene okujjanjaba abalwadde ababa bagenze gye bali nga balina endwadde ez’enjawulo, ate nga n’okusaba abalwadde emitemwa gye nsimbi empitirivu ssi kirungi nti kubanga kibamalamu amaanyi yadde nga bandibadde baagadde obujjanjabi.\n“Nze kyengenda okusooka okubakolera kwe kulaba nga tusala amagezi butya bwe tugenda okwekulakulanyamu, kubanga omusawo nga alinamu akasente mu nsawo aba asobolera ddala okukola emirimu bulungi nga talinaamu nkenyera oba okukana abalwadde ensimbi empitirivu olumu ezibaviirako okudduka ne batuuka n’okutuvumirira nti tuli balyi ba nsimi kye kyokka” Kulannama bwe yagambye.\nOkwogera bino yabadde Busega mu Division ye Lubaga mu kutongoza offiisi y’obukulembeze bwa Kampala saako n’okulayiza abakulembeze be kitundu kya Kampala, era nga yawerekeddwako Ssabakabona we nzikiriza y’obuwangwa ne nnono Jjumba Lubowa Aligaweesa.\nYakuutidde abasawo bulijjo okubeera abayonjo nga mpisa tebazerabidde kye yagambye nti mu bukulembeze bwe ayagala abasawo babeere eky’okulabirako eri abantu abalala.\n“Basawo banange kigambo mpisa kintu kikulu kubanga muli ba jjajja ba baana, era mbasaba mwewale embeera y’okuganza abalwadde kubanga ejja kubaviirako okuwebuuka mu bantu ate nga mukola omulimu gwa ttendo era abantu babawa ekitiibwa kyamwe” Bwe yayongeddeko.\nYe Ssabakabona Jjumba Aligaweesa mu kwogera kwe yasabye abasawo okubeera obumu saako n’okwewala abo ababatematemamu kye yagambye nti kino kigendererwamu kubanafuya saako n’okubaleka okusigalanga emabega mu buli kintu.\n“Nze natandikawo bbanka ye nzikiriza era nga eno mujja kujjangamu akasente ku magoba amatono mwekulakulanye, muwerere abaana bamwe nga kwemutadde n’okulabirira amaka gamwe, kubanga twetaaga okudda ku mutindo kubanga tuli bantu babuvunanyizibwa.” Jjumba bwe yagambye.\nDeported MTN boss Vanhelleputte returns to Uganda today after Museveni clearance


Okwagala Katonda (1 Yokaana 5:3) | Okwagala kwa Katonda\n‘Okwagala Katonda kye Kitegeeza’\n“Okwagala Katonda kitegeeza okukwata ebiragiro bye; era ebiragiro bye tebizitowa.”—1 YOKAANA 5:3.\n1, 2. Kiki ekikukubiriza okwagala Yakuwa Katonda?\nOYAGALA Katonda? Bw’oba nga weewaayo eri Yakuwa Katonda, tojja kulonzalonza kuddamu nti yee. Kya mu butonde ffe okwagala Yakuwa. Mu butuufu, ekituleetera okwagala Katonda kwe kuba nti naye atwagala. Bayibuli egamba nti: “Tulina okwagala kubanga ye [Yakuwa] yasooka okutwagala.”—1 Yokaana 4:19.\n2 Yakuwa ye yasooka okutwagala. Yatuwa ensi ennungi era akola ku byetaago byaffe eby’omubiri. (Matayo 5:43-48) N’ekisinga obukulu, atulabirira mu by’omwoyo. Atuwadde Ekigambo kye Bayibuli, era atukubiriza okumutuukirira mu kusaba nga tuli bakakafu nti ajja kuwulira essaala zaffe, era atuwe omwoyo gwe omutukuvu gutuyambe. (Zabbuli 65:2; Lukka 11:13) N’ekisinga byonna, yatuma Omwana we omwagalwa ennyo atununule okuva mu kibi n’okufa. Nga Yakuwa atulaze okwagala kwa maanyi nnyo!—Soma Yokaana 3:16; Abaruumi 5:8.\n3. (a) Kiki ekyetaagisa okusobola okusigala mu kwagala kwa Katonda? (b) Kibuuzo ki ekikulu kye tusaanidde okwebuuza, era eky’okuddamu tuyinza kukisanga wa?\n3 Yakuwa ayagala tuganyulwe mu kwagala kwe emirembe gyonna. Kiri eri buli omu ku ffe okusalawo obanga anaaganyulwa mu kwagala kwa Katonda oba nedda. Bayibuli etukubiriza ‘Okwekuumira mu kwagala kwa Katonda, tusobole okufuna obulamu obutaggwaawo.’ (Yuda 21) Ekigambo ‘mwekuumire’ kiraga nti kitwetaagisa okubaako kye tukolawo bwe tuba ab’okusigala mu kwagala kwa Katonda. Tuteekwa okukyoleka mu bikolwa byaffe nti ddala twagala Katonda. Ekibuuzo ekikulu ffenna kye tuyinza okwebuuza kiri nti, ‘Nnyinza ntya okukyoleka nti njagala Katonda?’ Eky’okuddamu kisangibwa mu bigambo by’omutume Yokaana ebyaluŋŋamizibwa ebigamba nti: “Okwagala Katonda kitegeeza okukwata ebiragiro bye; era ebiragiro bye tebizitowa.” (1 Yokaana 5:3) Kiba kirungi ne twekenneenya amakulu g’ebigambo ebyo, kubanga twagala okulaga Katonda waffe nti tumwagala nnyo.\n4, 5. Nnyonnyola engeri gye watandikamu okwagala Katonda.\n4 Kiki omutume Yokaana kye yali ategeeza bwe yagamba nti, “okwagala Katonda”? Yali ategeeza okwagala ffe abantu kinnoomu kwe tulina eri Katonda. Ojjukira ddi lwe watandika okwagala Katonda?\nOkwewaayo n’okubatizibwa ye ntandikwa y’okugondera Yakuwa\n5 Lowooza ku kiseera lwe wasooka okuyiga amazima agakwata ku Yakuwa n’ebigendererwa bye era n’otandika okuba n’okukkiriza. Wakitegeera nti wadde nga wazaalibwa oli mwonoonyi, okuyitira mu Kristo, Yakuwa yakuggulirawo ekkubo ery’okufuna obulamu obutaggwaawo Adamu bwe yafiirwa. (Matayo 20:28; Abaruumi 5:12, 18) Watandika okusiima ekyo Yakuwa kye yakola bwe yawaayo omwana we omwagalwa ennyo akufiirire. Okwagala okwo okungi Katonda kwe yakulaga naawe kwakuleetera okumwagala.—Soma 1 Yokaana 4:9, 10.\n6. Okwagala okwa namaddala kulagibwa kutya, era okwagala kw’olina eri Katonda kwakuleetera kukola ki?\n6 Kyokka, awo wali otandika butandisi okwagala Yakuwa. Okwagala Katonda tekukoma ku kugamba bugambi nti, “Njagala Yakuwa.” Okufaananako okukkiriza, okwagala okwa nnamaddala kweyolekera mu bikolwa. (Yakobo 2:26) Tulaga omuntu nti tumwagala nga tukola ebintu ebimusanyusa. Bwe kityo, bwe weeyongera okwagala Yakuwa, Kitaawo ow’omu ggulu, watandika okweyisa mu ngeri emusanyusa. Wabatizibwa? Bwe kiba bwe kityo, okwagala okw’amaanyi kw’olina eri Yakuwa kwe kwakuleetera okusalawo okukola ekintu ekisingayo obukulu mu bulamu bwo. Weewaayo eri Yakuwa okukola by’ayagala, era ekyo wakyoleka ng’obatizibwa. (Soma Abaruumi 14:7, 8.) Okutuukiriza obweyamo bwaffe eri Yakuwa kizingiramu okukola ekyo omutume Yokaana ky’addako okwogera.\n“OKUKWATA EBIRAGIRO BYE”\n7. Ebimu ku biragiro bya Katonda bye biruwa, era okukwata ebiragiro ebyo kizingiramu ki?\n7 Yokaana yagamba nti okwagala Katonda kitegeeza “okukwata ebiragiro bye.” Ebiragiro bya Katonda bye biruwa? Yakuwa atuwa ebiragiro bye ng’ayitira mu Kigambo kye Bayibuli. Ng’ekyokulabirako, atugaana okwenyigira mu bikolwa ebibi gamba ng’obutamiivu, ebikolwa eby’obugwenyufu, okusinza ebifaananyi, okubba, n’okulimba. (1 Abakkolinso 5:11; 6:18; 10:14; Abeefeso 4:28; Abakkolosaayi 3:9) Okukwata ebiragiro bya Katonda kizingiramu okunywerera ku mitindo gya Bayibuli egikwata ku mpisa.\n8, 9. Tusobola tutya okumanya ekyo ekisanyusa Yakuwa ne mu bintu ebitayogerwako butereevu mu Bayibuli? Waayo ekyokulabirako.\n8 Kyokka, okusobola okusanyusa Yakuwa tetulina kukoma ku kukwata biragiro bye. Yakuwa tatuwa mateeka ku buli kimu kye tukola. N’olw’ensonga eyo, buli lunaku tuyinza okwolekagana n’embeera ezitayogerwako butereevu mu Bayibuli. Tuyinza tutya okumanya ekyo ekinaasanyusa Yakuwa mu mbeera ng’ezo? Bayibuli erimu ebintu bingi ebiraga endowooza ya Katonda. Bwe tugisoma, tuyiga ebyo Yakuwa by’ayagala ne by’akyawa. (Soma Zabbuli 97:10; Engero 6:16-19) Ate era tusobola okutegeera engeri gy’ayagala tweyiseemu. Gye tunaakoma okuyiga ebikwata ku ngeri za Yakuwa n’amakubo ge, gye tujja okukoma okusalawo obulungi era n’okukola by’ayagala. Bwe kityo, ne bwe tuba nga twolekaganye n’embeera etayogerwako butereevu mu Bayibuli, tuyinza okutegeera “Yakuwa ky’ayagala.”—Abeefeso 5:17.\n9 Ng’ekyokulabirako, Bayibuli teriimu mateeka gatugaana butereevu kulaba firimu oba programu z’oku ttivi eziraga ebikolwa eby’ettemu oba eby’obugwenyufu. Naye ddala twetaaga amateeka ng’ago? Tumanyi engeri Yakuwa gy’atwalamu ebintu ebyo. Ekigambo kye kigamba nti: “[Yakuwa] akyawa omuntu yenna ayagala ebikolwa eby’obukambwe.” (Zabbuli 11:5) Ate era kigamba nti: ‘Abagwenyufu Katonda ajja kubasalira omusango.’ (Abebbulaniya 13:4.) Bwe tufumiitiriza ku bigambo ebyo ebyaluŋŋamizibwa, tusobola okumanya ekyo Yakuwa ky’ayagala tukole. N’olwekyo, twewala programu zonna eziraga ebikolwa Katonda by’akyawa. Tumanyi nti kisanyusa nnyo Yakuwa bwe twewala ebikolwa ebibi kyokka ng’ensi ebitwala okuba ebirungi. *\n10, 11. Lwaki tusalawo okugondera Yakuwa, era tumugondera tutya?\n10 Nsonga ki enkulu etuleetera okukwata ebiragiro bya Katonda? Lwaki buli lunaku tufuba okukola Katonda by’ayagala? Ekyo tetukikola olw’okuba tutya okubonerezebwa oba okugwa mu bizibu ebituuka ku abo abatagondera mateeka ga Katonda. (Abaggalatiya 6:7) Wabula, tugondera Yakuwa olw’okuba tumwagala. Ng’omwana bw’ayagala okusiimibwa kitaawe, naffe twagala okusiimibwa Yakuwa. (Zabbuli 5:12) Ye Kitaffe era tumwagala nnyo. Teri kintu kyonna kiyinza kutuleetera ssanyu na bumativu okusinga okukimanya nti tweyisa mu ngeri esanyusa Yakuwa.—Engero 12:2.\n11 N’olwekyo, tetugondera Yakuwa olw’okuba tuwalirizibwa oba olw’okuba tulina bye twagala okumufunako. * Si ffe tusalawo ebiragiro bye tunaagondera oba ebyo bye tutaagondere, era tetugondera Yakuwa olwo lwokka lwe kitubeerera ekyangu, wabula, ‘tumugondera okuva ku mutima.’ (Abaruumi 6:17) Tulina endowooza y’emu ng’ey’omuwandiisi wa zabbuli eyagamba nti: “Nsanyukira ebiragiro byo, mazima mbyagala nnyo.” (Zabbuli 119:47) Mu butuufu, twagala okugondera Yakuwa era tukimanyi bulungi nti agwanidde—era ayagala tumugondere mu bujjuvu awatali kwekwasa nsonga yonna. (Ekyamateeka 12:32) Twagala Yakuwa atwogereko ng’Ekigambo kye bwe kyogera ku Nuuwa. Omusajja oyo omwesigwa, eyayagala ennyo Katonda era n’amugondera okumala emyaka mingi, Bayibuli emwogerako bw’eti: ‘Nuuwa yakola byonna nga Katonda bwe yamulagira. Yakolera ddala bw’atyo’—Olubereberye 6:22.\n12. Tuyinza tutya okusanyusa omutima gwa Yakuwa?\n12 Yakuwa awulira atya bwe tumugondera kyeyagalire? Ekigambo kye kigamba nti bwe tukola bwe tutyo, ‘tusanyusa omutima gwe.’ (Engero 27:11) Ddala kituufu bwe tuba abawulize tusanyusa omutima gw’Omufuzi w’Obutonde Bwonna? Awatali kubuusabuusa tumusanyusa, era waliwo ensonga lwaki asanyuka! Yakuwa yatutonda nga tulina eddembe ly’okwesalirawo. Kino kitegeeza nti tusobola okusalawo okumugondera oba obutamugondera. (Ekyamateeka 30:15, 16, 19, 20) Kisanyusa nnyo Yakuwa bwe tumugondera kyeyagalire era ng’okwagala kwe tulina gy’ali kwe kutukubiriza okumugondera. (Engero 11:20) Era bwe tukola bwe tutyo tuba tusazeewo okukola ekintu ekisingayo obulungi.\n“EBIRAGIRO BYE TEBIZITOWA”\n13, 14. Lwaki kiyinza okugambibwa nti ‘ebiragiro bya Katonda tebizitowa,’ era kyakulabirako ki ekiyinza okutuyamba okutegeera ensonga eno?\n13 Omutume Yokaana alina ekintu ky’atubuulira ku mateeka ga Yakuwa ekizzaamu amaanyi. Agamba nti: “Ebiragiro bye tebizitowa.” Amateeka ga Yakuwa si makakali era teganyigiriza. N’abantu abatatuukiridde basobola okugakwata.\n14 Lowooza ku kyokulabirako kino. Mukwano gwo ow’oku lusegere akusaba omuyambeko ng’asengukira mu kifo ekirala. Mukwano gwo oyo alina emigugu mingi egy’okutwala. Egimu giwewuka era gisobola okusitulibwa omuntu omu, ate emirala mizito nnyo era gyetaaga okusitulwa abantu babiri. Mukwano gwo akulonderamu emigugu gy’ayagala omusitulireko. Yandikulondeddemu emigugu gy’amanyi nti tosobola kugisitula? N’akatono. Teyandyagadde ositule migugu egyo wekka gikumenye. Mu ngeri y’emu, Katonda waffe ow’okwagala era ow’ekisa tatugamba kukwata biragiro by’amanyi nti tetusobola kubituukiriza. (Ekyamateeka 30:11-14) Tasobola kutugamba kukola ekyo kye tutasobola. Yakuwa amanyi obusobozi bwaffe we bukoma, kubanga ‘amanyi bulungi bwe twakolebwa; ajjukira nti tuli nfuufu.’—Zabbuli 103:14.\n15. Lwaki tuyinza okuba abakakafu nti ebiragiro Yakuwa by’atuwa bituganyula?\n15 Mu butuufu, ebiragiro bya Yakuwa tebizitowa era bya muganyulo nnyo gye tuli. (Soma Isaaya 48:17.) Eyo ye nsonga lwaki Musa yagamba Abayisirayiri ab’edda nti: ‘Yakuwa yatulagira okukwatanga amateeka gano gonna n’okutyanga Yakuwa Katonda waffe ku lw’obulungi bwaffe bulijjo, tusobole okubeeranga abalamu nga bwe kiri leero.’ (Ekyamateeka 6:24) Naffe tusobola okuba abakakafu nti Yakuwa atuwa amateeka ge ng’ayagala tuganyulwe emirembe gyonna. Yakuwa tayinza kutulagira kukola kintu ekiyinza okutulumya; Yakuwa Katonda alina amagezi mangi nnyo. (Abaruumi 11:33) N’olwekyo, amanyi ebyo ebisingayo okuba eby’omuganyulo gye tuli. Ate era Bayibuli egamba nti Yakuwa kwagala. (1 Yokaana 4:8) Okwagala kwe kweyolekera mu byonna by’akola ne by’ayogera. Ebiragiro byonna by’awa abaweereza be byesigamiziddwa ku kwagala.\n16. Lwaki kisoboka okugondera Katonda wadde nga tetutuukiridde era nga tuli mu nsi ennyonoonefu?\n16 Kino tekitegeeza nti kyangu nnyo okugondera Katonda. Tulina okwewala ebintu ebisikiriza ebiri mu nsi eno ennyonoonefu, “eri mu buyinza bw’omubi.” (1 Yokaana 5:19) Ate era tulina okulwanyisa obutali butuukirivu bwaffe, obutuleetera okumenya amateeka ga Katonda. (Abaruumi 7:21-25) Wadde kiri kityo, okwagala kwe tulina eri Katonda kusobola okutuyamba okutuuka ku buwanguzi. Yakuwa awa omukisa abo abamugondera olw’okuba bamwagala. Abo “abamutwala ng’omufuzi waabwe era abamugondera,” abawa omwoyo gwe omutukuvu. (Ebikolwa 5:32) Omwoyo ogwo gutusobozesa okubala ebyo ebiri mu kibala eky’omwoyo—engeri ennungi ezitusobozesa okumugondera.—Abaggalatiya 5:22, 23.\n17, 18. (a) Biki bye tujja okwekenneenya mu katabo kano, era nga tubyekenneenya, biki bye tusaanidde okulowoozaako? (b) Kiki ekijja okwogerwako mu ssuula eddako?\n17 Mu katabo kano tujja kwekenneenya emisingi gya Yakuwa, emitindo gy’empisa, awamu n’ebintu ebirala bingi ebyoleka ebyo Yakuwa by’ayagala tukole. Nga tubyekenneenya, waliwo ebintu bingi ebikulu bye tusaanidde okulowoozaako. Tusaanidde okukijjukira nti Yakuwa tatuwaliriza kukwata mateeka ge na misingi gye; ayagala tumugondere kyeyagalire okuviira ddala ku ntobo y’omutima gwaffe. Tetusaanidde kukyerabira nti Yakuwa ayagala tweyise mu ngeri eneetusobozesa okuganyulwa kati era n’okufuna obulamu obutaggwaawo mu biseera eby’omu maaso. Ate era okugondera Yakuwa n’omutima gwaffe gwonna kituwa akakisa okulaga nti tumwagala.\n18 Okusobola okutuyamba okwawulawo ekituufu n’ekikyamu, Yakuwa atuwadde omuntu ow’omunda. Kyokka, omuntu ow’omunda okusobola okutuwa obulagirizi obwesigika, alina okutendekebwa, ng’essuula eddako bw’ejja okunnyonnyola.\n^ lup. 9 Laba Essuula 6 ey’akatabo kano eyogera ku ngeri gye tuyinza okulondawo eby’okwesanyusaamu ebisaanira.\n^ lup. 11 N’emyoyo emibi gisobola okumugondera naye nga gikikola lwa mpaka. Yesu bwe yalagira dayimooni okuva ku bantu abamu, dayimooni zaamugondera, wadde ng’ekyo tezaakikola kyeyagalire.—Makko 1:27; 5:7-13.\nBuwulize bwa ngeri ki Yakuwa bw’asuubira mu abo abamusinza, era lwaki kino kya muganyulo gye tuli?—Ekyamateeka 5:28-33.\nObuwulize bwaffe Yakuwa abutwala nga bukulu kwenkana wa?—1 Samwiri 15:22, 23.\nKiki kye tuyigira ku ndowooza Yesu gye yalina ku kuba omuwulize eri Katonda?—Yokaana 8:29.\nLwaki tusaanidde okugondera Yakuwa?—Okubikkulirwa 4:11.\nOyinza Otya Okuyigiriza Abaana Bo Okwagala Katonda?\nOyinza otya okuyigiriza omwana wo Bayibuli n’omutuuka ku mutima?\n“Ye Yasooka Okutwagala”


Ebya BannaUganda okumala okufuna VISA okugenda e South Sudan bivuddewo, Wetaaga ndagamuntu yokka - Watchdog Uganda\nEbya BannaUganda okumala okufuna VISA okugenda e South Sudan bivuddewo, Wetaaga ndagamuntu yokka\nJohn Mulimba Minisita omubeezi ow'ensonga ze bweru we Ggwanga ne nkolagana yamawanga agatulinaanye\nBANNAUGANDA abakolera emirimu gyabwe mu Ggwanga lya South Sudan emitima gibazze mu nteeko oluvanyuma lwa Mawanga g’ombiriri okutuuka ku nzikiriziganya ne bajjawo enkola ey’okusooka okumala okufuna VISA okuyingira e South Sudan.\nKati abasuubuzi n’abantu abalala bonna bagendanga kulagayo Ndagamuntu ya Uganda yokka olwo bakkirizibwe okutambula nga teri kukubwa ku mukono.\nKino kigenda kwongera okutumbula enkolagana wakati wa Mawanga gombiriri, saako ne by’ensuubulagana okweyongeramu amaanyi kubanga abasuubuzi kigendanga kubanguyira okuyingira e South Sudan saako n’okufuluma okusinziira ku Minisita omubeezi ow’ensonga zebweru ne nkolagana yamawanga agatulinanye John Mulimba.\nEmyaka egiyise bannaUganda abakolera e Southern Sudan saako n’abasuubulirayo babadde beemulugunya olw’embeera gye bayisibwamu nga bakola emirimu gyabwe, kye bagamba nti kati kigenda kutereera bakole emirimu nga tebatataaganyiziddwa.\nBayron Kinene Ssentebe wa basuubuzi abakolera e Southern Sudana agambye nti enkola eno egenda kubayamba nyo kubanga luli babadde babonabona n’okufuna Visa okuyingira e Sudan nti kyokka kati basuubira nti bigenda kwanguwako.\nOmukulembeze we Ggwanga Yoweri Kaguta Museveni saako ne munne owa South Sudan Salva Kiir Mayaditi gye buvuddeko bakkiriziganya ku nkola eno era ne bateeka ne mikono ku ndagaano ye byensubulagana mu mawanga gombiriri.\nEnkola eno yatandise nga 1 ogw’ekkumi omwaka guno.


Bukedde Online - Ebyaffe mu Buddu: Ettaka ly'embuga abakulembeze ba disitulikiti balitunze liweddewo\nEbyaffe mu Buddu: Ettaka ly'embuga abakulembeze ba disitulikiti balitunze liweddewo\nKabaka atongozza okuweereza ssente za Buga...\nAdded 14th October 2013\nBUDDU ly’erimu ku masaza ga Buganda ery’ettuttumu ng’alikulira ayitibwa Pookino ng’amaka ge gali ku kitebe ekyatuumwa Ssaza e Masaka.\nBapookino bangi abazze bakulembera Buddu ng’ow’ekiseera kino ye Charles Kiyimba Kwewaayo ayambibwako abamyuka basatu okuli Hajji Bbuulu Katale, Saalongo Jolly Njawuzi ne Edward Muguluma.\nOlubiri lw’e Nkoni mu Lwengo n’olw’e Lukunyu mu nnyanja Nalubaale n’ebifo by’obuwangwa ebisoba mu 37 bye bimu ki bikola ebyaffe mu Buddu.\nNga bwe kyali wonna okugabira ebitebe by’amasaza n’amagombolola ettaka, ne Buddu yagabana mayiro munaana okutuuzaako ekitebe kyayo kyokka ebyembi Gavumenti w’egendedde okuddiza ebimu ku Byaffe, ng’ettaka eriyinza okwogerwako ng’erisigaddewo likola yiika 32, ng’endala zeesenzebwako.\nBano tebeesenzaako bokka wabula baaguzibwa abamu ku bakungu abazze bakulembera Disitulikiti y’e Masaka okuviira ddala ku mulembe gwa Idi Amin Dada eyaggyawo enkola y’obwannannyini bw’ettaka n’alizza mu mikono gya Gavumenti eya wakati.\nAbakulembeze abaaliwo obudde obwo n’abaabaddira mu bigere guno baagulaba ng’omugano ne beegabira ebitundu nga bwe babiguza ababyetaaze.\nEnsonda zaategeezezza nti abamu abaatunda baagabiranako ebyapa ebitamanyiddwa ngeri gye baabifunamu na ku kyapa ki kwe baabikutula nga ne w’osomera bino waliwo amayumba agali ku misingi n’agawedde okusereka gattako agaggyibwako edda engalo.\nMu nkola ey’ekivandulo, waliwo n’omugagga omu gwe baali baguzizza ogubangirizi ogwabangamu ‘ekisibo’ oba ‘olugo’ omwakung’aanyizibwanga amakula ga Beene n’oluvannyuma ng’emmotoka w’esinziira okugakima ne gatwalibwa embuga.\nOgubangirizi guno gusalira ddala emmanju w’amaka ga Pookino n’agomumyuka we ng’era mu kiseera kino gulimu ekiyumba kya kkalina ekitaggwa nga kigambibwa nti abakulu bwe baalaba nga baswadde nnyo ne bategeeragana n’omugagga ne bamuddizaako ssente.\nVvulugu ono agambibwa okukolebwa wakati wa 1987 ne 1995 naye nga bagamba nti ettaka lino okutundibwa kwanyiinyiitira luvannyuma lw’olutalo lwa 1979 mu kiseera ekyo Pookino n’abakungu be lwe baasindiikirizibwa okuva mu mbuga eno.\nAbakungu b’obukiiko bw’ettaka obwa Disitulikiti bano basongebwamu nnyo olunwe ng’ababadde mmo mu kujingirira ebyapa bye basonjolerako obuguzi olwo ne bagabana omunyago n’aba Munisipaali ne Disitulikiti.\nEkizimbe ky’embuga y’essaza (ku kkono) kikyalimu ofiisi za disitulikiti. Kumpi n’ekizimbe kino wazimbwawo ekirala (ku ddyo.)\nMu munyago guno gwonna kigambibwa nti Pookino nga nnannyini, talina kye yafuna era ebizimbe ebimu eby’omulembe by’olaba mu Masaka bitudde ku ttaka lya Bwakabaka nga bisoloozebwako ssente ezidda mu ggwanika lya Munisipaali.\nWaliwo n’ebifo bingi ebyanyagibwa okwetoloola essaza lyonna ofiisi ya Katikkiro by’etandisseeko okunoonyereza okulaba nga biddira Obwakabaka nga baalagidde Disitulikiti ebikoleko lipooti.\nGgombolola ezasooka okukola Buddu ye Mumyuka Kalungu, Musaale-Butego, Ssabawaali-Bukoto, Ssabagabo-Kyannamukaaka, Ssabaddu-Kaliisizo, Mutuba I, Buwunga, Mituba II-Bukulula, Mituba III-Mukungwe, Mituba IV Kyebe-Kanabulemu ne Mituba V-Kakuuto.\nEndala ye Mituba VI-Katwe, Mituba VII-Lwengo, Mituba VIII-Kasaali-Kyotera, Mituba 9-Kabira, Mituba 10-Kyamuliibwa, Mituba 11-Bigasa, Musaale-Butenga n’endala nga zino zonna zaagaba yiika 49 buli emu.\nWabula ggombolola ezisinga zaasigazaawo buwugiro nga Buwunga so nga ne gye buvuddeko ab’e Bukulula baagugulana n’abakungu ba Gavumenti abaalitundako ekitundu lisimwemu amayinja g’enguudo.\nOlubiri lwa Kabaka e Nkoni.\nOmutaka John Batista Kasumba Balitta (90) ow’e Kitebi agamba nti yakolera Gavumenti y’e Mmengo emyaka egisoba mu 30 n’okusinga ennyo essaza ly’e Buddu mu wofiisi y’ebyensimbi n’okubala ebitabo ng’ali ne Christopher Sserugeye Bajjanejaabwe Lukomola.\nBalitta annyonnyola nti ba Pookino be yakolako nabo ye Joseph Sseppuuya ne Diisi Paulo Kaweesa Kirinnya n’omusigire we Joseph Nyonyintono nti era amaka g’omumyuka wa Pookino gaabanga Kyakumpi nago nga gaali gatudde ku yiika 49 nga kuliko n’ekibira kya Kalittunsi.\nEkirungi ofiisi ya Pookino yatandika olutalo ku baatwala ettaka lino ne bagattako n’ebibira by’Obwakabaka ebirala okuli ebiri mu Kalungu ne mu Masaka era omumyuka wa Pookino asooka Hajji Bbuulu Katale agamba nti baalagidde buli ali ku ttaka lya Kabaka yeewandiise.\nEmbuga ya Musaale-Butego eno esuulwamu abaserikale b’eggye ezzibizi kyokka ettaka lyayo erinawo kakoloboze.\nABA DISITULIKITI KYE BAGAMBA\nSsentebe wa Disitulikiti y’e Kalungu Emmanuel Musoke agamba yiika 49 ezaagabanwa Ggombolola y’e Kalungu kati mwe bakakkalabiza emirimu gya Disitulikiti zonna we ziri mpozzi n’abalimirako obulimizi emmere.\nMusoke agattako nti balindiridde entegeka yonna ennaava e Mmengo kwe bajja okutambulira nti mu mwaka gw’ebyensimbi guno baataddemu obukadde 12 ez’okugulamu ekifo ekyabwe kwe bannaazimba ofiisi za Disitulikiti.\nKyokka ekyapa ky’eggombolola takirabangako nti naye abasenze abatonotono abaliriko bonna bakimanyi nti bali ku ttaka lya Buganda mpaawo yeetwala nga nnannyini.\nAte ye Ssentebe wa disitulikiti y’e Masaka, Joseph Kalungi agamba nti baawandiikidde minisita wa Gavumenti ez’ebitundu Adolf Mwesigye ebbaluwa gye baawaddeko ofiisi ya Pookino nga baagala balambikibwe ku ngeri gye baba batambuzaamu ensonga y’Ebyaffe.\nKalungi agamba nti kituufu ettaka ly’embuga y’essaza lyasengebwako abantu nti bo tebabalinaako buyinza ng’enkola entuufu ejja kuva Mmengo.\nWaliwo n’ebifo by’obuwangwa n’ennono okuli n’embuga z’ebika kati ebifu-ng’amyemu abantu abalala okuli n’Abalokole ng’era Ssaalongo Kiggundu ayagala Mmengo eveeyo n’entegeka ennungamu ey’eddiza ebifo ebyo.\nAgamba nti ebifo bino bisobola okukulaakulanyizibwa ne bifuuka ebifo by’obulambuzi ne biyambako mu kuwanirira eggwanika lya Buganda okuva mu balambuzi.\nAte Hajji Bbuulu Katale agamba nti baagala bamale okufuna ebipimo ebituufu ku ttaka ly’essaza n’ery’amagombolola kibayambe okumanya bantu bameka abali ku ttaka ly’Ebyaffe na ngeri ki gye baggyamu.\n“Abatulowooleza mu kubapangisa ssi be batusalirawo eky’okukola, batuddize embuga zaffe tukoleremu emirimu gy’embuga awalala twekulaakulanyizeewo nga tuzisaamu amatendekero g’ebyemikono era be twagaana okuzimba batuyambe tebazimba”, Bbuulu Katale bwe yagambye.\nHajji Katale agumizza abasenze nti mpaawo ajja kubatwalaganya kasita bakkiriza okusigala ng’abasuze ku ttaka lya Ssaabasajja nti era ofiisi ya Katikkiro terina nteekateeka yonna eguza muntu n’omu poloti yonna.\nEbyaffe mu Buddu: Ettaka ly’embuga abakulembeze ba disitulikiti balitunze liweddewo


Bukedde Online - Abanene abavuba obwennyanja obuto lwaki poliisi ebattira ku liiso?\nAbanene abavuba obwennyanja obuto lwaki poliisi ebattira ku liiso?\nKIKULWE: Kabaka eyawasa abakazi 555\nSSENTE eziri mu kuvuba n’okusuubula obwennyanja obuto zifuula oyo atuula mu ofiisi okulinda ez’omusaala ekisekererwa! Eno y’ensonga lwaki wadde wayise emyaka 10 bukya obuvubi obw’ekika kino buwerebwa n’obutimba obumu okugaanibwa, bizinensi ekyagenda mu maaso nga bugolo. Kalondoozi wa Bukedde alaze\nSSENTE eziri mu kuvuba n’okusuubula obwennyanja obuto zifuula oyo atuula mu ofiisi okulinda ez’omusaala ekisekererwa! Eno y’ensonga lwaki wadde wayise emyaka 10 bukya obuvubi obw’ekika kino buwerebwa n’obutimba obumu okugaanibwa, bizinensi ekyagenda mu maaso nga bugolo. Kalondoozi wa Bukedde alaze abanene abali emabega w’okuvuba obwennyanja obuto.\nEKITONGOLE ky’omusolo ekya URA wiiki ewedde kyakutte bokisi z’obwennyanja obuto 30 ezaabadde zikukusibwa okuzitwala mu DR Congo.\nObwennyanja obwabadde bukukusibwa okubuyisa e Kisoro bwabadde wakati wa yinsi 2 ne 8, sso ng’obunene obukkirizibwa buli yinsi 20.\nEno y’embeera eri mu nnyanja Nalubaale ensangi zino, ey’abanene mu ggwanga n’amakampuni agasasula omusolo omungi okukukusa obwennyanja obuto!\nLwaki omuze guno gweyongedde nnyo ennaku zino? Lwaki obutimba obutakkirizibwa mu mateeka bukyayingira mu ggwanga wadde nga wayise emyaka egisoba mu 10 nga bwawerebwa Gavumenti?\nAbavubi abasinga be nnayogedde nabo, bakissa ku Gavumenti nti yeesibye abavuba obwennyanja obuto nga bakozesa obutimba obutakkirizibwa mu mateeka.\nBagamba nti Gavumenti tekoze kimala kulwanyisa bali ba nguzi.\nWabula ekisinga ku byonna kusooka kutunuulira ssente mmeka eziri mu bwennyanja obuto.\nCapt. Godfrey Kashaka, omukungu wa URA atwala obubuga bwonna obwetoolodde Rwanda agamba nti ssente eziva mu bwennyanja obuto nnyingi.\n“Buli bookisi y’obwennyanja buno egula wakati wa 250,000/- ne 300,000/-. Zino ssente nnyingi nnyo, ziwaliriza omuntu okukola ky’atandikoze” bwe yagambye.\nJoseph Lukabwe, omuvubi ku mwalo e Nakiwogo agamba nti obuzibu bwonna buva ku nguzi kuba abaserikale bennyini abaweerezebwa okukwasisa amateeka be bakolagana n’abavubi ne babasasulayo ku ssente olwo bo ne basigala nga bakwata obwennyanja obuto.\n‘Abavuba obwennyanja obuto bali mu Gavumenti’\nAbaserikale abamu olumala okukwata obwennyanja buno ate nabo babukukusa nga babuzza ku katale kuba kizibu okwesonyiwa ssente ezibulimu.\nKuba teebereza, omuserikale owa bulijjo afuna wakati wa 240,000/- ne 280,000/- omwezi; kati singa afuna amuwa enguzi ey’emitwalo 20 mu lunaku lumu oba okufuna enguzi ya bookisi ya bwennyanja, ayinza atya okutta ekkubo mw’aggya ssente ez’amangu!\nKenneth Mbaziira, omukungu akulira ebyamateeka mu disitulikiti y’e Masaka agamba nti abakulira poliisi abamu bakolagana n’abavuba n’okukukusa obwennyanja obuto naddala ababutwala e Congo.\n“Twakutte emmotoka erimu obwennyanja buno, naye eyabadde akukusa obwennyanja kye yasoose okukola kukubira omu ku bakulu mu poliisi ng’asaba buyambi ateebwe,” bwe yagambye.\nMu bayambako okukukusa obwennyanja obuto mulimu abaserikale, abakulira emyalo, ababaka ba Palamenti, bannaddiini n’abakulembeze b’ebitundu.\n“Emmotoka gye twakutte e Ntungamo ey’ekika kya Fuso yabadde ekubyeko obwennyanja bwe twabaliridde nga bugyamu obukadde 100. Era be twakutte obwedda balaajana batuweeko obukadde waakiri butaano tuve mu kintu bo babutwale e Congo.\nEyo obwennyanja buno babutunda mu kkiro; emu bayinza okugigula ddoola nga 100 (emitwalo 25 eza Uganda), kale abo obayimiriza otya?,” bwe yabuuzizza.\nEkizibu ekiriwo ku butimba obutakkirizibwa mu Uganda kya kussa mu nkola mateeka wadde amatono agaliwo.\nDr. Maggie Kigozi, eyali akulira ekitongole kya Uganda Investment Authority agamba nti wadde Gavumenti yawera obuyimba obulina amaaso agakka wansi wa yinsi nnya (4), kyokka bino biri mu bigambo.\n“Olaba ne ku nsalo, ku lukalala lw’ebintu ebitakkirizibwa kuyingira mu ggwanga aba URA lwe balina, obutimba tebulina we bulabikira, olwo bunaggwa butya mu ggwanga?,” bwe yabuuzizza.\nAkatimba akamu akakkirizibwa mu mateeka kagula wakati wa 30,000/- ne 100,000/- okusinziira ku mutindio gwako.\nAte obukokota ebyennyanja ebito bwabbeeyi, kagula wakati wa 1,000,000/- ne 8,000,000/- okusin ziira ku bugazi bwako.\nKano kabbeeyi kubanga ko bw’okasuula awantu olina okufuna, ate engeri obwennyanja obuto gye buli ku ttunzi oba naawe akaguze ofunamu.\nKyokka ekireese obuzibu kwe kuba nga waliwo abagezigezi abatandise okubuluka, bulo obuluke butandikira ku 3,000/-, kyokka nga kasobola okukukolera emitwalo 10 olunaku!\nMw. Jamir Ntambi, ku mwalo e Bukakatta agamba nti obuzubu bwonna buvudde ku byennyanja okuggwa mu nnyanja kuba omuntu okukwata ekyennyanja ekikuze osobola okutwala essaawa ezisoba mu ttaano ate n’okitunda 10,000/- kyokka nga mu ssaawa bbiri zokka osobola okukwatiramu obwennyanja obutono obuvaamu 100,000/-.\nJohn Mangeni akola n’ekitongole ekirwanyisa envuba embi ku mwalo e Gaba agamba nti oluvannyuma lwa Gavumenti okumyumyula ebituli by’okuyingiza obutimba obutakkirizibwa, kati babukola mu wuzi ezitunga engatto!\n“Obuzibu Bannayuganda bagezi nnyo nti obutimba buno babuyisa mu magendo, abalala babulukira ku ttale kuba bagula goozi atunga engatto olwo ne batandika okuluka akatimba ka ‘Kokota’ , mu nnaku ssatu zokka abeera akamaze”, Mangeni bw’agamba.\nOno ayongerako nti bannabyabufuzi nabo balemesezza envuba embi ku nnyanja, bwe bakwata abasangiddwa n’obwennyanja obuto nga batandika okukuba enduulu babalekere abantu baabwe.


Kyagulanyi atongozza kkaadi za bannakibiina kya NUP, People Power nayo yaffe tetugisudde ayogedde! - Watchdog Uganda\nin Entertainment, Luganda, National, News, Politics\nHon. Robert Kyagulanyi ku ddyo ne kkaadi ze kibiina kya NUP ezatongozeddwa okuwa bannakibiina\nOMUBAKA wa Kyadondo East mu lukiiko lwe Ggwanga olukulu Robert Kyagulanyi Sentamu Bobi Wine, kawefube w’okutwala entebe y’obukulembeze bwe Ggwanga Uganda amwongeddemu ebisoko bwatongozza kkaadi bannakibiina kye ekipya ekya Nation Unity Platform NUP ze bagenda okufuna okufuuka ba memba abajjuvu.\nOkusinziira ku mwogezi wa NUP Joel Senyonyi agamba nti kkaadi zino zijja kugulwa ensimbi za Uganda 1000 lwokka.\nKyagulanyi agambye nti ono kawefube agendereddwamu okwenyweza munda mu kibiina nti kubanga gye buvuddeko abamu ku bannabyabufuzi babadde bavumirira ekisinde kya People Power nti tebategerekeka, kyagamba nti kati nabo batandise okukkiriza nti balina we batuuse mu kwenyweza okusobola okutwala obukulembeze bwe Ggwanga ne bifo by’obukulembeze ebilala.\n“Luli tubadde tujeregwa nga nabamu bagamba nti tulinga abali mu katemba tetulina nnamba kwe tugenda kutuulira bigezo, naye kati buli kimu kituli mu mitambo era ennamba kwe tulina okutuulira ebigezo twagifunye dda” kYagulanyi bwagambye bwabadde ayogerako eri bannamawulire ku kitebe kyabwe e Kamwokya.\nAyongeddeko nti NUP kigenda kuba nga muganda wa People Power nga kino tekitegeeza nti olw’okuba bawandiisa ekibiina kati basazeewo kusuula People Power ku bbali.\nDr. Lina Zedriga, nga ono ye mumyuka w’omukulembeze wa People Power mu Ggwanga agambye nti NUP mu bbanga ttono egenda kulangirira obukulembeze bwayo, olwo bayingire olw’okaano nga beeteseteese bulungi.


1 (A)Waaliwo omusajja Omwefulayimu eyabeeranga e Lamasayimuzofimu, mu nsi ey’ensozi eya Efulayimu, ng’ayitibwa Erukaana, nga mutabani wa Yerokamu, muzzukulu wa Eriku, muzzukulu wa Toku, muzzukulu wa Zufu. 2 (B)Yalina abakyala babiri, omu nga ye Kaana; n’omulala nga ye Penina. Penina yalina abaana, naye Kaana nga mugumba.\n3 (C)Buli mwaka omusajja oyo yayambukanga okuva mu kibuga ky’ewaabwe okugenda okusinza n’okuwaayo ssaddaaka eri Mukama ow’Eggye e Siiro[a]. Eyo Kofuni ne Finekaasi batabani ba Eri gye baawererezanga nga bakabona ba Mukama Katonda. 4 (D)Awo olunaku olw’okuwaayo ssaddaaka bwe lwatuuka, Erukaana, n’awa Penina ne batabani be, ne bawala be emigabo egy’ennyama. 5 (E)Naye Kaana n’amuwa emigabo ebiri kubanga yamwagala nnyo, newaakubadde nga Mukama Katonda yali tamuwadde mwana. 6 (F)Era kubanga Mukama Katonda yali tamuwadde mwana, muggya we n’amucoccanga. 7 Ebyo byabangawo buli mwaka, era bwe baayambukanga okugenda mu yeekaalu ya Mukama, muggya we n’amujoogerezanga okutuusa lwe yakaabanga, n’okulya n’atalya. 8 (G)Bba Erukaana n’amubuuza nti, “Kaana, okaabiranga ki? Lwaki tolya? Kiki ekikweraliikiriza? Nze sikusingira abaana ekkumi?”\n9 (H)Lwali lumu bwe baali bamaze okulya n’okunywa e Siiro, Eri yali atudde ku ntebe okumpi n’omulyango gwa yeekaalu[b], Kaana n’asituka n’agenda mu maaso ga Mukama Katonda. 10 (I)Mu kulumwa olw’ennaku ennyingi ennyo, n’akaaba nnyo amaziga ng’asaba Mukama Katonda. 11 (J)Ne yeeyama ng’agamba nti, “Ayi Mukama Ayinzabyonna, bw’olitunuulira ennaku ey’omuweereza wo, n’onzijukira, n’ompa omwana owoobulenzi, ndimuwaayo eri Mukama Katonda ennaku zonna ez’obulamu bwe nga muwonge, era enviiri ze teziimwebwengako.”\n15 (K)Naye Kaana n’amuddamu nti, “Si bwe kiri mukama wange; nze ndi mukazi ajjudde ennaku. Sinnanywa ku wayini newaakubadde ekitamiiza ekirala; mbadde nkaabira Mukama Katonda mu mmeeme yange. 16 Omuweereza wo tomulowooza okuba omukazi ow’ekyejjo, kubanga mbadde nsindira Mukama ennaku n’obuyinike bwange.”\n17 (L)Awo Eri n’amuddamu nti, “Genda mirembe. Katonda wa Isirayiri akuwe ekyo ky’omusabye.” 18 (M)N’ayogera nti, “Omuweereza wo alabe ekisa mu maaso go.” Oluvannyuma ne yeetambulira, n’alya ku mmere, n’atandika okutunula n’essanyu. 19 (N)Awo Erukaana n’ab’ewuwe ne bagolokoka enkeera mu makya ne basinza Mukama, n’oluvannyuma ne baddayo ewaabwe e Laama. Ne yeetaba ne mukazi we Kaana, Mukama Katonda n’amujjukira. 20 (O)Kaana n’aba olubuto n’azaala omwana wabulenzi. N’amutuuma erinnya Samwiri, amakulu gaalyo, “Kubanga namusaba Mukama Katonda.”\n21 (P)Awo Erukaana n’ayambuka n’ab’ennyumba ye okugenda okuwaayo ssaddaaka eri Mukama Katonda n’okutuukiriza obweyamo bwe. 22 (Q)Naye Kaana teyagenda nabo. N’agamba bba nti, “Omwana bw’aliva ku mabeere[c], ndimutwala ne mulagayo eri Mukama Katonda, era alibeera eyo ennaku ze zonna.”\n23 (R)Erukaana n’amuddamu nti, “Kola nga bw’osiima. Linda okutuusa lw’olimala okumuggya ku mabeere; Mukama Katonda atuukirize ekigambo kye.” Awo omukyala n’asigala eka, n’alabirira omwana okutuusa lwe yava ku mabeere.\n24 (S)Bwe yava ku mabeere, n’amutwala mu yeekaalu ya Mukama Katonda e Siiro ng’akyali muto; ne batwala ente ssatu ennume, n’endebe ey’obutta, n’eccupa y’envinnyo. 25 Bwe baamala okusala emu ku nte, ne batwala omwana eri Eri. 26 Kaana n’ayogera nti, “Nga bw’oli omulamu mukama wange, nze mukyala oli eyayimirira okumpi naawe, ne nsaba Mukama Katonda. 27 (T)Namusaba omwana ono, era Mukama Katonda ampadde kye namusaba. 28 (U)Kaakano mmuwaayo eri Mukama, era obulamu bwe bwonna aweereddwayo eri Mukama Katonda.” Omwana n’asinzizanga Mukama Katonda eyo.


Bukedde Online - Bannayuganda muve mu tulo - Museveni\nCOVID19 ayigirizza Bannayuganda okukkekker...\nPULEZIDENTI Museveni akunze Bannayuganda okuva mu ttulo bataandike okusala amagezi g’okunoonya obuggagga n’asaba n’abali mu bifo by’obukulembeze okulwana obwezizingirire okuzukusa abantu okutandikawo emirimu eginabawa ssente.\nMuseveni agambye nti ezimu ku nsulo z'obuggagga kuliko; okwenyigira mu by'obulimi n'obulunzi ebitambulira ku mulamwa gw'okutunda sso ssi kufuna mmere ya kulya, okutandikawo amakkolero n'emirimu emirala ng'ebyamasimu,ebyentambula,okubajja,okukola engatto n'ebirala.\nBino abyogeredde ku mukolo gw'okukuza olunaku lw'ensi yonna olw'abavubuka olwabaddewo eggulo kwe yakungidde abali mu bifo by'obukulembeze okuzuukusa abantu batandike okukola n'ekigendererwa ky'okunoonya ssente.\nYagambye nti weyabeerera omutiini mu myaka gy'enkaaga ye kennyini yenyigira mu kukunga abantu b'omu Ankole okuzukuka bave mu kulowooza mu kukolerera ‘'olubuto lwokka''. N'agamba: ‘' Omukulembeze alina okuba ng'alina omulimu gw'akola abalala okumulabirako'' bwe yagambye.\nYagambye nti abantu naddala abavubuka basaanidde okuzukusa abantu ababaliraanye naddala aba famile bave mu ‘'ttulo'' n'ategeeza nti okubala abantu mu Uganda okwaliwo mu 2014 kwalaga nga Bannayuganda 68 buli 100 baali bakyali mu ttulo. Yasabye abantu bave mu kwogera obwogezi n'awabula n'ababaka ba palamenti n'abakungu ba gavumenti abalala obutayonoona ssente na ngendo za kugenda bweru bazireke zikole ebizimba eggwamha.\nYanenyezza n'amasomero agakanda abazadde ensimbi eziyitiridde n'asaba omuze gukome.\nMinisita w'ekikula ky'abantu Frank Tumwebaze yagambye nti abavubuka bangi baganyiddwa mu nteekateeka za gavumenti ez'okubakululakulanya. N'ategeeza nti abalala bayambiddwa okulung'amizibwa ku kugenda ebweru okukuba ekyeyo era mu Burawalabu yokka Bannayuganda abaliyo bawereza ssente nga obukadde bwa ddoola 600 buli mwaka. Kyokka yagambye nti waliwo okusoomozebwa nti abamu bagendayo mu ngeri emenya amateeka ekissa obulamu bwabwe mu matigga.\nMinisita w'eggwanga avunaanyizibwa baana n'abavubuka Nakiwala Kiyingi yasabye abantu okwegendereza ekisobya ku bakazi n'abaana naddala mu biseera bya COVID n'agamba nti abakazi n'abawala abawera 4000 be bakasobezebwako mu bukyanga muggalo gutandika.\nAbavubuka nga basabye bayongerwe ebifo by'obuvunaanyizibwa mu gavumenti . Era ne basaba ssente z'okubakulakulanya zonna zissibwe mu nsawo emu basobole okuganyulwamu obulungi.\nBy'olina okwegendereza ng'oyambala engoye za Ssekukkulu


Ab'eBuikwe balajanidde ekitongole kye bisolo okubataaasa ku goonya, zakalya 6 mu myezi 3 - Watchdog Uganda\nABATUUZE ku myalo egy’enjawulo mu Disitulikiti ye Buikwe balajanidde ekitongole kye bisolo okuvaayo okubataasa ku goonya ezibafuukidde ekyambika nga kati zakalya abantu 6 abalala ne bagendera ku bisago.\nBano bagamba nti abantu abasinga okuttibwa goonya zino baba bagenze kukima mazzi ku nnyanja olwo ne zibagwikiriza kumbalama.\nBanyonyodde nti Abantu 4 ku mwalo gwe Lukonda ekisangibwa mu Gombolola ye Ngogwe be bakattibwa mu bbanga lya mwyezi 2, ate 2 bbo baali ba ku mwalo gwe Kigaya ekisangibwa mu gombolola ye Najja ku nnyanja Nalubaale.\nJohn Bosco Luwandagga omu ku bavubi ku mwalo gwe kigaya yagambye nti kati tebakyakozesa nnyanja kubanga yafuuka y’abulabe eri obulamu bwabwe olwa goonya ez’esomye okubalya buli kadde.\n” Tetukyakima mazzi, okunaaba oba okuvuba kubanga tutya nti goonya zijja kutulya, twagezaako okwekolamu omulimu tuzilwanyise naye zatulemerera kubanga zaali nkambwe nnyo era z’atutwala tetulinnya” Luwandagga bwe yagambye.\nYasabye Gavumenti okuvaayo ebataase ku goonya zino kubanga obulamu bwa bantu bangi butwaliddwa ate nga bbo nga abatuuze tebamanyi ngeri yakuzikwata.\n“Tubonyebonye n’ekizibu kya goonya okulya banaffe, era tufubye okulajanira ekitongole kya Uganda Wildlife Authority, era ne tuwandiika n’amabaluwa kyokka tekituddangamu.” bwe yayongeddeko.\nMadiina Nakimaka Namwandu wa Elifaazi Mwanda eyattibwa goonya ku mwalo gwe Lukonda yagambye nti, omwami we yali agenze kuvuba mu biseera by”okumakya nga eno goonya gye yamusanga nemugwiira n’emulumaluma era baaziika bitundutundu nga ebitundu ebilala ebimize.\nJane Kigayi nga ye mubaka wa Gavumenti e Buikwe yagambye nti bagenda kutandika okuteekawo emisomo mu batuuze abali ku mbalama z’ennyanja Nalubaale nga bali wamu n’ekitongole kye bisolo, saako n’okunonyereza okuzuula oba ddala emyalo gino giliko goonya nnyingi, olwo basobole okulaba butya bwe bazikwata.\nAtwala eby’amawulire mu kitongole ky’ebisolo by’omunsiko Basir Hangi yagambye nti abatuuze b’eBuikwe babadde tebanavaayo kubategeeza ku nsonga eno, nagamba nti bagenda kusindikayo team yaabwe ekola ku kukwata ebisolo bagendeyo bazikwate saako n’okusomesa abantu okuba ab’egendereza nga batambulira naddala mu bitundu awli zi goonya ezo kubanga z’abulabe eri obulamu bwa bantu.


Bukedde Online - Bebe Cool atongozezza Kampeyini y'okulwanyisa TB oluvannyuma lw'okusaka ensimbi ezikunukkiriza obuwumbi bubiri\nOw'emyaka 12 bamusse mu bukambwe: Baasoose...\nBebe Cool ng'ayogera mu lukung'aana lwa Bannamawulire\nOMUYIMBI Bebe Cool ng'ayita mu kibiina kye ekya Amber Heart Foundation ekyegattirwamu abasawo abakugu bafulumizza alipoota ekwata ku kirwadde ky'akafuba ng'eraga nti abantu wakati 20-30 bebafa obulwadde bwa TB buli lunaku mu Uganda.\nEnsimnbi ezikunukkiriza mu buwumbi 2 Bebe Cool ze yasakidde abalwadde ba TB\nAlipoota eyongedde okulaga nti abantu 90000 beebafuna obulwadde bwa TB buli mwaka nga ku bano 40000 bali mu byalo.\nLipoota eno esomeddwa Dr Isiko Paul Kawanguzi mu lukiiko lw'abannamawulire olutudde olwaleero ku Torino Bar e Kololo Bebe Cool mwayanjulidde ettu ly'ensimbi obuwumbi obukunukkiriza mu bubiri bwe yasakidde abalwadde ba TB okuva mu ggwanga lya Vietnam.\nDr Paul Isiko ng'annyonnyola ku bulwadde bwa TB\nBebe Cool kati amaze emyaka ebiri nga ye Ambasaasdor wa TB mu uganda era ategeezezza nti oluvannyuma lw'okufuna ssente zino agenda kutandikirawo kaweefube w'okutalaaga ebitundu eby'enjawulo nga basomea abantu ku kirwadde kya TB olw'ensonga nti abantu bangi abafiira mu butamanya kati kye kiseera bafune okuyambibwa nga bayita mu kibiina kya Bebe Cool ekya Amber Heart Foundation.\nBebe agasseeko nti kasita yafuna amawulire nti kati ensagi zino abantu abafa akawuka ka TB basinga abafa Siriimu mu Uganda yafuna okutya era kwe kusalawo okukulemberamu kampenyini eno okutaasa ku bantu olw'ensonga nti eddagala elijjanjaba TB mu malwaliro gye liri ate lya bwereere.\nDr Isiko awadde abantu amagezi nti bwe balaba obubonero omuli olusujjasujja olutawona, okkolola okutaggwa ssaako n'okukolola omusaayi banguwe okugenda beekebeze akawuka ka TB ng'embeera tennasajjuka basobole okufuna obujjanjabi.


Bukedde Online - Cameroon Gitawo aweereddwa ekitanda nga biwalattaka: Ali bubi\nAsobezza ku kawala ke ak'emyaka 2 nga mukyala agenze mu ddwaaliro okuzaala\nOwa Poliisi ayagala Kirumira avunaanibwe o...\nCameroon Gitawo (Chris Mbibo)omu ku Bannayuganda abakolera e South Africa abamanyiddwa okuyingirawo mu ggwanga ne bavuganya mu kumansa ssente n’okulya obulamu puleesa emukubye ne bamuddusa mu ddwaaliro ng’ali mu mbeera mbi.\nGitawo ng'afuna obujjanjabi. EBIF: MARTIN NDIJJO\nGitawo awereddwa ekitanda ng’ali mu mbeera mbi.\nMunywanyi we Meddie Ssentongo gw’abeera naye e South Africa agamba puleesa yamukubidde mu kubbo bwe baabadde bava mu kibuga Durban nga bakomawo e Johannesburg gye basula.\n“Twabadde tuva ku kivvulu kya Durban July ekyabaddewo ku wiikendi nga kino kibeearwo buli mwaka. Olw’okuba twabadde n'enteekateeka okubaako abantu be tusisinkana mu kkubo ku nsonga za bizinensi, twasazeewo okuvuga mmotoka tuyite wansi.\nEggulo nga tukomawo, twabadde twakavugako mayiro nga 40, Gitawo yasoose kwogera nti teyeewulira bulungi n’ekyaddiridde kulaba muntu ng’ataawa. Kino kyampaliriza okumuddusa mu ddwaaliro lya Hillcrest Private Hospital eryabadde okumpi awo nga nnyambibwako bannange abalala bwe twabadde mu mmotoka era eno gye yasuze ng'afuna obujjanjabi.”\nGitawo mu musabire assuuke kubanga embeera ennaku zino etusobwedde olw’engeri abantu gye bafamu," Meddie Ssentongo bwe yategeezezza.\nAmawuulire ga Gitawo okulwala gaatabudde abawagizi ne mikwano gye ne batandika okwebuuza ekituuse ku basereebu baabwe anti ono puleesa w'emukubidde nga munne bwe babadde bavuganya Ivan Ssemwanga (Ali Ssenyomo) eyali akulira ekibiina kya Rich Gang kw'ajje aziikibwe ku nkomero y’omwezi gwa May mu mbeera kyenkana y’emu ate nga ne munnaabwe omulala SK Mbuga akyanyiga biwundu oluvannyuma lw’okugwa ku kabenje akaali kamusse.\nGitawo asinga kujjukirwa mu 2015 bwe yayongera ebbugumu mu nsiike y’okulya obulamu ng'akulira ekibiina kya The Money Team Africa (TMT) bwe bavuganya ennyo n’abekibiina kya Rich Gang.\nMinisitule y'Akanyigo ka Luweero erina ky'eyamba?\nEbya Yunivasite y'e Luweero bibatabudde


Zabbuli 148 LCB - 시편 148 KLB | Biblica América Latina\nZabbuli 148 LCB - 시편 148 KLB\nMumutendereze nga musinziira mu ggulu,\nmumutenderereze mu bifo ebiri waggulu.\n2 Mumutendereze mmwe mwenna bamalayika be,\nmumutendereze mmwe mwenna eggye lye ery’omu ggulu.\n3 Mmwe enjuba n’omwezi mutendereze Mukama,\nnammwe mwenna emmunyeenye ezaaka mumutendereze.\n4 Tendereza Mukama ggwe eggulu eriri waggulu ennyo,\nnaawe amazzi agali waggulu w’eggulu.\n5 Leka byonna bitendereze erinnya lya Mukama!\nKubanga ye yalagira, ne bitondebwa.\n6 Yabinywereza ddala mu bifo byabyo ennaku zonna,\nn’ateekawo etteeka eritaliggwaawo.\n7 Mumutendereze nga musinziira ku nsi,\nmmwe balukwata n’ebifo byonna eby’omu buziba bw’ennyanja,\n8 mmwe okumyansa, n’omuzira ogw’amakerenda, n’omuzira ogukutte era n’olufu,\nnaawe kikuŋŋunta, mugondere ekiragiro kye,\n9 mmwe agasozi n’obusozi,\nemiti egy’ebibala n’emivule;\n10 ensolo ez’omu nsiko era n’ente zonna,\nebyewalula n’ebinyonyi ebibuuka,\n11 bakabaka b’ensi n’amawanga gonna,\nabalangira n’abafuzi bonna ab’ensi,\n12 abavubuka abalenzi n’abawala;\nabantu abakulu n’abaana abato.\n13 Bitendereze erinnya lya Mukama,\nkubanga erinnya lye lyokka lye ligulumizibwa;\nekitiibwa kye kisinga byonna eby’omu nsi n’eby’omu ggulu.\n14 Abantu be abawadde amaanyi,\nera agulumizizza abatukuvu be,\nbe bantu be Isirayiri abakolagana naye.\nLCB : Zabbuli 148


Bukedde Online - Ziizino ensonga ezitulemesa okweterekera\nZiizino ensonga ezitulemesa okweterekera\nJohnson Basangwa: okikola otya?\nBy MICHAEL SSEBBOWA\nENNAKU zino nneesibye ku kwerekereza nga tuterekera ebiseera eby’omu maaso ekintu mpozzi ky’oyinza okugamba nti tekinyuma, kyokka ate nga mwattu era ebintu ebisinga obukulu mu bulamu bwe biri.\nAbayizi bangi tebaayagalanga kusoma oba okuyiga okubala, kyokka abaakulemerako ne bakuyiga obulamu bwabwe obw’okusoma bwabanguyira ate era bangi ensi bagiyiseemu bulungi.\nSsinga ffenna tugiyiga ensonga eno ojja kwesanga ng’obulamu bwaffe bukyuse kuba tujja kuba n’obusobozi obukyusa obulamu.\nEkyo nno munnange kye kiruubirirwa kyange nange kye nnasalawo okukola mu nsi. Abasomi bange bave mu mbeera gye balimu bagende ku esingako.\nWiiki eyise nakoonyeeko katono era mu ngeri ya lukwakwayo ku nsoga ezitugaana okutereka mpozzi amaanyi ne ngassa ku ngeri ennyangu mwe tuyinza okuyita okweterekera ensimbi eziyinza okutuyamba mu maaso eyo.\nKu luno njagala amaanyi kugassa ku nsonga ezitulemesa okukola ekyo buli muntu ky’alaba nga ky’ekisaanidde kyokka ne kiba nga kikolebwa abantu batono ddala, era ensonga ezo ze zino:\n1 Tetulina ssente: Kino kye kyekwaso ekisooka. Nkiyise kyekwaso kuba era kyekwaso. Buli asobola okugula ennyama ku wiikendi, buli asobola okunywa ku mwenge, buli asobola okuweerera omwana, buli asobola okubaako ky’akolerera n’akigula kitegeeza nti asobola okwerekereza n’atereka, kyokka ekitulemesa okutereka kuba tusaasaanya ekisusse ssente ne zituggwaako. Okusaasaanya ekisusse kitegeeza nti, bw’ofuna omutwalo olowooza ku buli ky’oyagala era n’ogusaanyaawo so nga ne bw’otandigufunye tewandifudde.\n2 Okusuubira okususse: Bangi buli kiseera tulowooza nti tunaatera okufuna ssente ennyingi nti era tewali nsonga lwaki twerumya nga tutereka ssente. Omu aba alowooza nti bw’amaliriza koosi gy’asoma agenda kufuna omulimu ogusingako, omulala alowooza nti bw’anaatandika okusuubula ebweru ssente ajja kuba na nnyingi, omulala agamba nti abaana bange bwe banaamala okusoma bajja kufuna emirimu bandabirire, omulala agamba nti omwami wange mugagga, ate omulala asuubira kufumbirwa musajja mugagga. Byonna bino biyinza obutabaawo oba ensi eyinza okukyukamu katono ne weesanga ng’oli mu mbeera enzibu ddala.\n3 Okulwawo okutandika: Bangi twalwawo okumanya obukulu bw’okutereka ssente, kubanga tetwakiyiga okuva obuto ate ekyennaku ne mu masomero gye tusomera tebakisomesa, so singa omwana ava buto nga yeelekereza n’atereka ssente bwe ziwera n’azikolamu ekinene, kimukuliramu era ateekwa buteekwa okukikola ng’akuze. N’olwekyo tusomese abaana baffe bajja kukikola okusinga ffe era bajja kubeera n’obulamu obweyagaza okusinga ffe.\n4 Okubeera mu mabanja buli kiseera: Kino nno kireetebwa kulemwa kutambulira mu nnyingiza yaffe. Ne tuba nga buli kiseera tuli mu mabanja. Omuntu ali mu mabanja buli kiseera tayinza kutereka kuba buli ezijja ate z’afulumya. Ky’olina okukola kwe kumira ppini n’osalawo okugumira mu nfunayo n’okomya okwewolaawola kuba olumu n’ebitwewoza tebiba bya kufa na kuwona.\n5 Okulemwa okumanya ebisinga obukulu mu bulamu bwaffe: Kino kikwatagana ne kye twogeddeko waggulu, nga bwe twewolera ebitali bikulu era bwe twesanga nga tusaasaanya ssente ku bitatugasa.\nTulemwa okwawula bye twagala ku bye twetaaga. Okugeza amata tugetaaga, so ng’ate bbiya tumwagala.\nBye twagala tusobola okubyesonyiwa ne tutereka ssente ezo ne zituyamba mu maaso eyo oba okuzissa mu bizinensi olwo ne tusinga kusaasaanya ku bye twetaaga.\n6 Okucamuka: Olumu tuba tumaliridde okutereka ssente zaffe tusobole okuzikolamu ebisinga okutugasa gye bujja, kyokka tuba tuli awo ne wajjawo eky’amangu. Olumu nno kiba kya magezi, kyokka nga si kye kibadde mu nteekateeka zo.\nOyinza okuba ng’obadde otereka ssente zo okugula ettaka kyokka ne wajjawo atunda emmotoka eya layisi. Oyinza okuba ng’obadde otegeka okuzimba kyokka ne wajjawo akuguza ettaka erya ssente entono.\nEbyo nno kale, naye oyinza okuba ng’ocamukidde ku kintu nga ttivvi oba leediyo ne kirya ssente z’obadde oterese ate nga mu myaka mitono eyo ejja kuba evudde ku mulembe ng’oyagala ndala.\nEbyo n’ebirala ye kanaaluzaala atulemesa okweterekera, kyokka nga byonna okubyewala eddagala liri limu, lya kukola bajeti ekulambika ku by’ossaako ssente ne by’olina okuterekera ssente osobole okutuukiriza ebiruubirirwa byo mu bulamu.\nENGERO Z’ABAGAGGA: Kawuulu kagezi, kagenda okunywa ogw’obusogozi nga kamaze okweyalira. Twongere okuwuliziganya ku Whatsapp ku 0772407125.


ABAKADDE mu Disitulikiti y'e Luweero balaajanidde Pulezidenti Museveni okubayamba ku nsonga y'amalwaliro mu disitulikiti eno nga bagamba nti bakaluubirizibwa okufuna obujjanjabi olw'amalwaliro agaliyo obutaba na bikozesebwa bimala ko n'abasawo abatono.\nBano baasinzidde mu kukuza olunaku lwabwe ku mikolo egyategekeddwa e Kasaala mu Ggombolola y'e Butuntumula ne bategeeza nga bwe bakaluubirizibwa okutambula engendo empavu okutuuka ku malwaliro kyokka nga nayo oluusi batuukayo nga teri bikozesebwa.\nAbakadde bano baasabye Pulezidenti okubateera eddagala mu malwaliro naddala erikola ku birwadde omuli sukaali ne Puleesa bye bagamba nti bye bisinga okubasumbuwa ko n'okubongera ku basawo abakugu.\nFaaza George Previde, eyakulembeddemu mmisa ey'okusabira abakadde ku mukolo guno, yalaze obwennyamivu olw'ebikolwa eby'ekko ebisusse mu bavubuka omuli obubbi n'obukumpanya n'asaba abakadde okukomya okwenyooma wabula baveeyo nga bakozesa obukulu bwabwe okulungamya abavubuka.\nMu ngeri y'emu ye Josephine Kaleebi akulira Reach Out Mbuya Parish HIV/AIDs Intiative abaategeee emikolo gino yawadde abakadde amagezi okwenyigira mu mirimu egitali gimu nga bakozesa omukisa gw'abantu ababayambako baleme kutwalibwa nga bakateeyamba kyokka nga baliko obulimo obutonotono bwe bayinza okukola.\nKu lwa Gavumenti, akulira abakozi e Luweero, Godfrey Kuruhira, eyabadde omugenyi omukulu,yagambye nti waakukola kyonna okulaba ng'abakadde mu Luweero baweebwa enkizo mu buli kimu.\nabakadde mu Luweero\nFaaza George Previde\nDr. Tee ayanjuddwa mu nkukutu n'aleka Mpologoma


Bukedde Online - Abakozi b'amakomera balaajanye ku musaala omutono\nGwebalumiriza okumenya amayumba g'abantu e Kawempe Poliisi emutaasizza...\nAb' e Ntebe beekalakaasizza olwa NRM okuwangulwa, 3 bakubiddwa...\nOmukungu w'ebyenjigiriza alaze ebiviirako ...\nABASERIKALE b’amakkomera beemulugunyizza ku musaala omutono gwe bafuna era ne basaba nabo bakikirirwe mu palamenti.\nOmuduumizi w’ekitongole ky’amakomera ekikola ku basibe abasaalirwa ogw’okufa Bob Onapo ye yakoze okwemulugunya n’okusaba kuno bwe yabadde ayogera eri ababaka ba palamenti ku kakiiko k’ebyamatteeka akaagenzeeyo.\n"saagala kwogera ku bungi bwa musaala gwa mubaka wa palamenti. Naye ffe (abaserikale b’amakkomera) tufuna ssente ntono.\nWano wendi ku nyota ze nina siweza na kakadde. Omuduumizi w’amakkomera (Dr. Johnson Byabasaija) agezaako okutulwanirira nay kiri bubi. Tetulina na mukiise mu palamenti…’’ Onapo bwe yalajjanye.\nYagambye nti enkuubo eziyitibwamu kkomera ziri mu mbeera mbi ng’ekuba bw’etonnya ezimu zijjerebera amazzi.\nAte akulira ekkomera lya Upper Prison Wilson Magomu yagambye nti fayiro z’abasibe abamu naddala abasingibwa emisango mu kkooti z’amagye tezirabikako ekizibuwaza okukola ku misango gyabwe. Yagambye nti fayiro nga 23 tezirabikako.\nKyokka n’agamba nti abasibe abasing balina empisa era beeyimbira ennyimba ez’okusinza Katonda nga n’abamu bali mu kusoma wakati wa pulayimale, siniya ne yinuvasite. Eyakulidde ababaka Steven Tashobya yagambye nti mu waliwo akakiiko akagenda okussibwawo okukyusa Konsitutyusoni ya Uganda era bwe katuukirirwa kayinza okutunuulira eky’abaserikale b’amakkomera okukikirirwa.\nN’agamba nti abaserikale okusasulwa obubi nakyo kisobola okutunulwamu singa wanassibwawo ekitongole ekivunaanyizibwa ku kugereka emisaala gy’abakozi ba gavumenti. Era n’asaba abakulira ekkomera e Luzira okuwandiika olukalala lw’abasibe abalina fayiro ezabula balondoolwe.\nMmeeya w'e Njeru Yasin Kyaz...\nABASERIKALE ba Polisi ekkakkanya obujagalalo n'abaabadde mu ngoye eza bulijjo bataasizza mmeeya ne bannakibiina...\nAb' e Ntebe beekalakaasizza...\nEmbeera mu kibuga ky'e Ntebe etabuse oluvannyuma lw'akakiiko k'ebyokulonda okulangirira Fabrice Rurinda eyajja...\nNze sinoonya mulimu nzize k...\nGeoffrey Kayemba Ssolo omubaka omulonde owa Bukomansimbi South agambye nti mwetegefu okuweereza abantu abaamulonze...